qundao/data-zh-poetry huggingface dataset:
沈周山水八帧即用其韵·其五
作者：弘历
朝代：清
体裁：七言绝句

埼岸岂同踞虎夜，秋湖未作鲤鱼风。一个扁舟泛漭沆，外空恰合此中空。
沈周山水八帧即用其韵·其八
作者：弘历
朝代：清
体裁：七言绝句

刻画楼台妖艳枝，嫌伊画院事浇漓。奇柯诡石萧疏写，老沈许他此道知。
沈周山水八帧即用其韵·其六
作者：弘历
朝代：清
体裁：七言绝句

从来取适丝竿者，自诩人间第一流。试问孜孜羡鱼际，可能弗愧此扁舟。
沈周山水八帧即用其韵·其四
作者：弘历
朝代：清
体裁：七言绝句

有山祗作平坡野，无树不标老叶林。暗与倪迂争伯仲，已看点染气森森。
沈周庐山高
作者：弘历
朝代：清
体裁：七言绝句

倒看诡石立看涛，卜宅惟应赋楚骚。若与庐山相较量，石田豪兴比陈高。
沈周抱琴图即用其韵
作者：弘历
朝代：清
体裁：七言绝句

溪壑幽人冰雪颜，横琴膝上坐萧閒。底须抚作水仙操，调在清泉白石间。
沈周支硎遇友图即用其韵
作者：弘历
朝代：清
体裁：七言律诗

舣舟应在庆桥边，戴笠飘飘致欲仙。画卷若为今日设，诗词知向那峰镌。不羁游兴足双屐，有契崇情手一编。我岂似他閒逸者，观民惟觉意中悬。
沈周松岩听泉图即用其韵
作者：弘历
朝代：清
体裁：五言律诗

独坐厜㕒上，知他何处家。荫松谡秋籁，听瀑落泉花。竖势分雄涧，平纹漾浅沙。兴阑归草舍，应步曲桥斜。
沈周枫落吴江图
作者：弘历
朝代：清
体裁：七言绝句

崔家逸句真无匹，沈氏粗皴亦绝胜。小住吴江诗画里，身披寒籁眄空澄。
沈周桐筠仙馆图即用其韵
作者：弘历
朝代：清
体裁：七言绝句

茅屋萧然瀼水西，筠竿梧叶翠阴迷。高人坐得真仙体，那藉丹台汞鼎啼。
沈周水村图
作者：弘历
朝代：清
体裁：七言绝句

吴天欲雨云低脚，霭霭凄凄隐翠峰。记得垂虹亭那畔，时时此景舸前逢。
沈周溪午纳凉图即用其韵
作者：弘历
朝代：清
体裁：七言绝句

松声似与泉音答，爽籁相于静意偕。散步溪边日阴午，崇情直欲傲无怀。
沈周溪桥树影即用其韵
作者：弘历
朝代：清
体裁：七言绝句

填填扶筇过小桥，不巾一任发飘萧。清溪入影曾无愧，太古论风定岂遥。
沈周溪桥访友
作者：弘历
朝代：清
体裁：七言绝句

叠树茏葱山岌峨，幽人家在白云窠。不因世外烟霞契，谁复溪桥策杖过。
沈周溪舟夕照图用吴宽题句韵
作者：弘历
朝代：清
体裁：七言绝句

无碍溪烟黯欲迷，挐舟几曲只沿溪。渚旁小泊回头望，却见厜㕒茅屋低。
沈周玉兰芝朵
作者：弘历
朝代：清
体裁：七言绝句

芝朵丹黄兰叶青，石边木笔灿亭亭。画家大有伊人念，规写无非谢氏庭。
沈周琴月图
作者：弘历
朝代：清
体裁：五言律诗

寂历夜斋清，文琴膝上横。四山忽觉响，孤月十分明。谁洗筝琶耳，独怡云水情。虎头不自写，付与石田生。
沈周疏帘看雪图
作者：弘历
朝代：清
体裁：七言绝句

疏帘捲起那言凉，爱对梅芬松复苍。外相不徒称一合，早将冰雪作心肠。
沈周盆菊图即用其韵
作者：弘历
朝代：清
体裁：五言律诗

图中生面开，秋意镇相催。篱下香盈把，霜前酒当杯。画诗皆可入，蜂蝶岂容猜。展卷清吟处，重阳得得来。
沈周石壁流泉即用其韵
作者：弘历
朝代：清
体裁：七言绝句

流泉鸣即是心鸣，谁泻银瓶向下倾。如曰不听可免聒，未知有耳那无声。
沈周石湖图
作者：弘历
朝代：清
体裁：七言律诗

行春桥及上方山，历历曾经想像间。老沈真齐黄典范，坐游那费往和还。今非今亦昔非昔，忙自忙兮閒自閒。寄语桂坡应好在，对图赢得几酡颜。
沈周秋山图
作者：弘历
朝代：清
体裁：七言绝句

红叶才添绿尚稠，山容端的是新秋。老苍审确石田法，奚必图间姓氏留。
沈周秋岩眺听图
作者：弘历
朝代：清
体裁：七言绝句

有树丹青有瀑泠，色宜眺复响宜听。南人本不来北地，那写山庄无遁形。
沈周秋林策蹇图
作者：弘历
朝代：清
体裁：五言律诗

阿谁驴背骑，童子担琴随。似逐京华者，浑嫌道路迟。烟迷眼中缬，风袅鬓边丝。所异利名客，便宜赖有诗。
沈周秋树茅堂即用其韵
作者：弘历
朝代：清
体裁：七言绝句

秋风吹叶疏枝露，层巘虽遥不掩深。谁向茅堂徵逸句，落来苍翠满庭阴。
沈周秋风话归图即用其韵
作者：弘历
朝代：清
体裁：七言绝句

抑为小雅抑豳风，老笔传神意凿空。握手河梁似闻语，羡君策蹇竟归东。
沈周竹堂寺观梅图
作者：弘历
朝代：清
体裁：七言律诗

古寺荒颓古木森，居然城市有山林。梅花千树类誇语，暇日三人托雅吟。画格诗情多静趣，儒巾僧帽结同心。原来境傍行宫近，四度南巡却未寻。
沈周紫茄
作者：弘历
朝代：清
体裁：七言绝句

石田率笔迥传神，此独霅溪一脉真。不肯盘餐较滋味，紫苞如滴露华新。
沈周花下睡鹅即用图间原韵·其一
作者：弘历
朝代：清
体裁：七言绝句

石有丰棱花有姿，睡鹅宜画又宜诗。南华经倩石田注，才不才间酌取之。
沈周花下睡鹅即用图间原韵·其二
作者：弘历
朝代：清
体裁：七言绝句

曲项偷眠梦草青，那期帝女噀霜翎。分明道德经相换，太白诗中误径庭。
沈周蕉石閒吟即用其韵
作者：弘历
朝代：清
体裁：七言绝句

皋比石畔把篇居，研义宁同不下渔。自觉其中趣可乐，非关欲上太平书。
沈周虎邱图
作者：弘历
朝代：清
体裁：七言绝句

胜约愆期客发船，泉声松影感无边。久哉山气消金宝，纷矣廛间盛管弦。
沈周郭索图
作者：弘历
朝代：清
体裁：五言绝句

应月期无紊，称星度不差。黄泉虽后蚓，渤海却降蛇。
沈家村
作者：弘历
朝代：清
体裁：古风

前岁沈家村，他处歉秋此较好。今岁沈家村，却同他处登万宝。安得遍海宇，皆似沈家村。旱暵可戽涝可泄，五谷常穫孳鸡豚。村内老翁抱其孙，怃然独不喜，蹙眉相与言。三时勤农实已惫，远近俱收向谁卖。
沈家村
作者：弘历
朝代：清
体裁：古风

午过沈家村，茅檐隐丛枳。耕农六七户，长年作邻里。生子不知书，有妇惟修簋。菽粟可果腹，不羡肉食鄙。布棉可禦寒，岂用求锦绮。览此太古风，如入桃源里。山田有馀地，岁岁修耒耜。一耕而一休，种敛随时举。却如东坡言，富人稼多美。我来秋雨过，禾黍香风起。高低列绣塍，有秋庶可拟。风景异所经，藉以稍慰喜。尚闻村老言，近远率如是。金鞭不肯扬，黄云渡演迤。殷忧半去怀，孰非余赤子。
沈度山意冲寒欲放梅图
作者：弘历
朝代：清
体裁：七言绝句

老干横斜倚碧峰，雪馀春意已舂容。断桥西畔孤山后，大得其神惜未逢。
沈德潜为其父请封陈亲遗训声泪俱下此所谓终身之慕乎甚嘉悯焉从其请而赐之句
作者：弘历
朝代：清
体裁：五言律诗

书笈旧行装，逝将返故乡。成名发惊白，锡类诏誊黄。奚用悲寥落，应知遂显扬。斧邱陈奠处，不愧教忠堂。
沈德潜具摺起居并进张择端清明易简图诗以答之兼赐蔘资颐养引年也
作者：弘历
朝代：清
体裁：古风

开春达南音，食履悉如意。指屈阅五年，眼望登百岁。岂祗儒林宗，实是熙朝瑞。起居先名迹，清明图简易。考證既精覈，失藏详所自。曰此世希珍，允宜弆清閟。希珍讵此哉，席上卿曾备。林下乐期颐，论文常有寄。引养佐遐龄，灵蔘用颁赐。尚当补咏图，艺苑传盛事。
沈德潜呈近稿因成是什并赐之蔘
作者：弘历
朝代：清
体裁：七言律诗

乙酉别馀念到今，开囊喜接远来音。知常康健仍能咏，防损精神免挍吟。通体清新托梅萼，延龄资助赐人蔘。百年拟谒金门贺，定得如期遂此心。
沈德潜和韵有林壑已安仍恋主潞河归棹敢云遄之句因叠前韵赐之·其一
作者：弘历
朝代：清
体裁：七言律诗

人间果见地行仙，鹓鹭行中鹤羽鲜。恩许追欢谓恬若，情殷惜别乃凄然。此人此语仍如昔，吴水吴山正有年。分付春风莫相忘，好吹帆影再来遄。
沈德潜和韵有林壑已安仍恋主潞河归棹敢云遄之句因叠前韵赐之·其二
作者：弘历
朝代：清
体裁：七言律诗

再来应是岁庚辰，珍重高年命屡申。早识云卿擅当代，不教疏傅独前人。华茵联句朋犹昨，绮阁悬灯物共春。眠食倘彊思亟见，宴陪撒荔莫辞频。
沈德潜奏呈近稿并进纪恩诗仍用旧韵荅之
作者：弘历
朝代：清
体裁：七言律诗

吴中俊老冠当今，时喜南风送好音。望百依然不废咏，体三仍复有呈吟。仙诚可致初非药，道以为腴那藉蔘。北上便教如夙约，合从温旨慰予心。
沈德潜纂西湖志成呈览因题以句·其一
作者：弘历
朝代：清
体裁：七言绝句

驿递缃编翰墨新，披寻即景忆春巡。诗人林下多清兴，还与湖山一写真。
沈德潜纂西湖志成呈览因题以句·其三
作者：弘历
朝代：清
体裁：七言绝句

南巡岂为赏泉林，佳处无端亦寄吟。惭愧词人誇藻思，勤民应识大观心。
沈德潜纂西湖志成呈览因题以句·其二
作者：弘历
朝代：清
体裁：七言绝句

表里江湖秀丽区，由来名胜擅三吴。谁宜作志传明圣，老沈今时白与苏。
沈德潜给假葬亲毕还朝诗以赐之
作者：弘历
朝代：清
体裁：古风

朋友重唯诺，况在君臣间。我命德潜来，岂宜遽引年。泷冈表阡罢，白驹来贲然。即此至性肫，令我俞以怜。昼锦匪所誇，孝乌或致焉。席前陈民瘼，不负予咨延。儿辈粗知书，善为道孔颜。
沈德潜给假葬亲诗以饯之
作者：弘历
朝代：清
体裁：五言排律

我爱德潜德，淳风挹古初。从来称晚达，差未负眈书。方藉通元笔，胡悬韦孟车。其如感风木，暂许返林闾。南国欣归陆，东门漫拟疏。江乡春兴懒，能不忆金除。
沈德潜进南巡诗章并所和诗至再叠旧韵赐之·其一
作者：弘历
朝代：清
体裁：七言律诗

塞山七月似三春，朅咏赓章意倍亲。恰好清秋此毡室，又逢南国彼诗人。功称德颂曾何益，吏习民艰要并陈。节相老来还喜事，为卿特地答筒筠。
沈德潜进南巡诗章并所和诗至再叠旧韵赐之·其二
作者：弘历
朝代：清
体裁：七言律诗

忽忆勾吴清丽春，底须南北较疏亲。重吟迎跸篇中句，似有捉刀床畔人。百二十章心窟蕴，甲乙丙夜案头陈。灵岩阿那青枫坂，问尔孤登可藉筠。
沈德潜进呈后游摄山诗十二首走笔和韵并书长卷赐之 其一 綵虹明镜
作者：弘历
朝代：清
体裁：古风

游山兴何如，似拈花于镜。要寓意不留，是谓能济胜。朅读十二章，景概当前映。郁彼翠微间，我曾寻窅夐。回銮理万几，境与云俱净。廓然付大公，鱼鸟任飞泳。
沈德潜进呈后游摄山诗十二首走笔和韵并书长卷赐之 其七 千佛岩
作者：弘历
朝代：清
体裁：古风

巧匠斲层岩，现兹化身佛。飞来并有之，是二还是一。设如执象求，青莲亦俗物。大地一坐具，而况此嵌六。老沈抑扬间，漫拟迷津筏。我为引伸之，拘墟可尽豁。
沈德潜进呈后游摄山诗十二首走笔和韵并书长卷赐之 其三 般若台
作者：弘历
朝代：清
体裁：古风

叠树扶苍岩，迸泉垂碧涧。委宛藏佳处，结搆得禅院。无一物不度，如来之本愿。譬诸彼定水，有投斯必溅。窗罗鹫岭峰，阶俯猴江沜。强名般若台，般若是真幻。
沈德潜进呈后游摄山诗十二首走笔和韵并书长卷赐之 其九 叠浪崖
作者：弘历
朝代：清
体裁：古风

见山楼下崖，忽如翻波皱。浟湙动皆定，疑有蛟龙伏。湁潗险而夷，又若騄駬骤。是间恣逍遥，真胜云恋岫。奚必拟乘桴，一往浮海走。归路擘烟霞，相送有林狖。
沈德潜进呈后游摄山诗十二首走笔和韵并书长卷赐之 其二 幽居
作者：弘历
朝代：清
体裁：古风

摄峤秀而奇，应为金陵最。同人举胜盘，其月方为兑。或屧谢安步，或挺刘焯背。取适在觞咏，宁云望门拜。幽居于焉憩，真若忘忧界。吾知忧未忘，金阙江云外。
沈德潜进呈后游摄山诗十二首走笔和韵并书长卷赐之 其五 紫峰阁
作者：弘历
朝代：清
体裁：古风

杰竖生紫烟，群岭缪相障。苔树为眉发，云霞为色相。对之或属咏，天机发意匠。其下有石泉，一泓白云上。屈曲成细注，出寺乃奔放。故予散步处，指点犹能状。更忆小阁中，凭栏曾骋望。
沈德潜进呈后游摄山诗十二首走笔和韵并书长卷赐之 其八 九株松
作者：弘历
朝代：清
体裁：古风

崥崹走平陆，四山蔚松色。陆松祇九株，卓立皆殊特。如少围侍老，如星同拱极。一例植物中，栽培天所锡。貌古苍亦润，性刚曲皆直。忆彼童童侧，展席曾宴息。不徒长言之，命笔写劲格。
沈德潜进呈后游摄山诗十二首走笔和韵并书长卷赐之 其六 玉冠峰
作者：弘历
朝代：清
体裁：古风

一峰高下叠，其象曰如帽。时物岂古称，易名从吾好。僧绍此徜徉，有似披裘钓。苟知兹所题，延宾合迎扫。沈约实起予，崔琰或可肖。夫惟君子德，足贲千秋耀。
沈德潜进呈后游摄山诗十二首走笔和韵并书长卷赐之 其十 万松台
作者：弘历
朝代：清
体裁：古风

言入万松路，不觉衣冠肃。松间有高台，盆植梅和竹。终古结三友，那涉凉与燠。昨春之所逢，题字壁馀绿。却忆诸人游，秋风正满谷。
沈德潜进呈后游摄山诗十二首走笔和韵并书长卷赐之 其十一 白鹿泉
作者：弘历
朝代：清
体裁：古风

泉源时疏剔，何有于淤滓。回回出不穷，就下流益驶。为泽欲旁及，讵宜靳墙里。导之溉稻粳，实云利闾里。斯人有斯言，故予意所喜。
沈德潜进呈后游摄山诗十二首走笔和韵并书长卷赐之 其十二 最高峰
作者：弘历
朝代：清
体裁：古风

泉挂涧下饮，松出岩旁努。千盘造最高，豁然堪望楚。诗人游九秋，徒步谢舆马。大江濯胸怀，清涌兰波浒。镕得五言城，其气盛于虎。柳韦乃见今，陶谢不独古。驿致喜清逸，和韵乘兴鼓。寄询云霞间，可曾遘西姥。
沈德潜进呈后游摄山诗十二首走笔和韵并书长卷赐之 其四 桃花涧
作者：弘历
朝代：清
体裁：古风

三年饭桃花，夫岂碍夭冶。忽然漆桶破，随喜都潇洒。何物为波旬，何物为般若。露柱设授笔，灯笼为之写。我非好谈禅，聊尔游戏也。
沈德潜钱陈群来接因成是什仍各书一通赐之
作者：弘历
朝代：清
体裁：七言律诗

二仙仍此候河滨，三载相睽意更亲。郭泰李膺一烟舫，沈期钱起两诗人。飘然白发都还健，瞭尔青瞳自有神。笔力年华虽共老，载赓知复倍清新。
沈德潜钱陈群来接走笔成什书之各赐一通
作者：弘历
朝代：清
体裁：七言律诗

二老江浙之大老，新从九老会中回。身体康强自逢吉，芝兰气味还相陪。迎堤蓦遇以为喜，出诗命和群应推。更与殷勤订佳约，期颐定复登金台。
沈德潜题张择端清明易简图诗至即用其韵题卷中
作者：弘历
朝代：清
体裁：古风

以易易难简易繁，舜举两字卓识括万端。世间祗知清明上河图，谁知羲经妙义乃于世道关。尔时宣和朝士班，蔡童王高甲第攒。君臣嬉乐答韶节，惜无长绳系流年。亦有舟车宾远域，酒楼豪饮银杯掷。纲来花石竞新奇，岂计闾阎被辛螫。囊金橐币输朱门，百姓膏脂饱鬼蜮。汴京富贵瞥眼销，可怜画图沦草棘。展转流传数百年，分宜豪敚谁能匿。严败尤物入大内，小监窃取藏精粹。徒供失得阅荆凡，那有谟猷告房魏。徵诗阅月并书呈，大耋欣犹食履泰。擘笺和韵速就能，画谱考證何须明。纳忠因事吾所悉，广平不异图无逸。
沈瑞子猷访戴图
作者：弘历
朝代：清
体裁：七言绝句

返棹由来属偶然，雪溪数典太频焉。子猷若识斯饶舌，定不开其访戴船。
沈遇岁朝图即用其韵
作者：弘历
朝代：清
体裁：七言绝句

不惟画幅竟诗篇，古木溪村七始天。老幼屠苏相庆处，协予一意共祈年。
沙蓬米
作者：弘历
朝代：清
体裁：古风

东西苏呢特，前岁遭荐饥。由冬至夏秋，雨雪总未滋。所赖沙蓬米，沙地自生斯。然亦竟因旱，资食逊往时。闻之心恻然，遣赈银米施。天恩幸转旋，膏澍霈如期。嗟嗟蒙古众，乃得免流离。蓬米亦稔熟，户户饘粥炊。呈来一试尝，例草根树皮。北望心虽慰，调燮愧自知。
沧州趣叠己亥旧作韵
作者：弘历
朝代：清
体裁：古风

在水每忆山，于山复思水。人情欲两全，即斯可知耳。岩斋偶游目，俯清恰得此。其源不可穷，其流弗离里。云衣与浮沉，天池为渚沚。得句亦超然，秋晴值心喜。
沧波楼
作者：弘历
朝代：清
体裁：七言绝句

下临无地水萦环，春日重登片刻閒。七字四章吟旧什，忽飞逸兴至金山。
沧波楼三叠金山远帆楼韵·其一
作者：弘历
朝代：清
体裁：七言绝句

登忆甲辰浮玉山，南巡六度记成还。赓吟忽叠远帆韵，无那民情方寸间。
沧波楼三叠金山远帆楼韵·其三
作者：弘历
朝代：清
体裁：七言绝句

堤成格淀隔浑流，俯视清漪镜影投。事在人为语不爽，廿年无故幸斯州。
沧波楼三叠金山远帆楼韵·其二
作者：弘历
朝代：清
体裁：七言绝句

沧波不动淀池风，早禁灯船点缀工。昔奉慈娱今奉已，怅然景固弗相同。
沧波楼三叠金山远帆楼韵·其四
作者：弘历
朝代：清
体裁：七言绝句

底论长江与淀池，无过一例画图披。戊申重叠癸已韵，瞬息光阴驹隙之。
沧波楼再叠金山远帆楼韵·其一
作者：弘历
朝代：清
体裁：七言绝句

淀池饶水弗饶山，假藉如观浮玉还。讵是无端忆江景，民情南国寸心间。
沧波楼再叠金山远帆楼韵·其三
作者：弘历
朝代：清
体裁：七言绝句

拾级凭观万顷流，芦村野艇画情投。兴吟一晌还深虑，潦水难治是此州。
沧波楼再叠金山远帆楼韵·其二
作者：弘历
朝代：清
体裁：七言绝句

春巡图验水乡风，岂在铺陈费巧工。大吏却称备慈揽，排当一日乐民同。
沧波楼再叠金山远帆楼韵·其四
作者：弘历
朝代：清
体裁：七言绝句

空廓平临漭沆池，修防图说再三披。一劳永逸终无术，罅漏惟勤补苴之。
沧波楼叠旧作韵·其一
作者：弘历
朝代：清
体裁：七言绝句

架缚层楼及假山，山颠仙驾往而还。青鸾栖树女床表，白鹤添筹海屋间。
沧波楼叠旧作韵·其三
作者：弘历
朝代：清
体裁：七言绝句

薮泽恒资纳众流，补堤意在隔沙投。千年沿革畿千里，难辨雍奴与鄚州。
沧波楼叠旧作韵·其二
作者：弘历
朝代：清
体裁：七言绝句

还淳岂不重民风，桃舞笙歌太觉工。庆诞预因娱圣母，罢观难与昔巡同。
沧波楼叠旧作韵·其四
作者：弘历
朝代：清
体裁：七言绝句

上云空接下沧池，漭沆清穹座里披。远浦一帆如片叶，飘飘波面定何之。
沧波楼四叠金山远帆楼韵
作者：弘历
朝代：清
体裁：古风

远帆楼自在金山，何事遄飞兴往还。逮此六番五留咏，笑予结习未忘间。吴南燕北本殊风，却是层楼曲肖工。适可沧波洗尘念，不教灯饬闹宵同。南浑流及北清流，隔淀一堤相势投。咨尔督臣慎毋怠，浚疏难处在兹州。江乡景与畿淀池，千里民情方寸披。五十馀年视伤者，兹来亲切更筹之。
沧波楼用金山远帆楼韵四首·其一
作者：弘历
朝代：清
体裁：七言绝句

水楼俯碧似金山，逸兴遄飞片刻还。设问往还何所见，妙高台在翠微间。
沧波楼用金山远帆楼韵四首·其三
作者：弘历
朝代：清
体裁：七言绝句

涵漪万顷澹平流，天水空澄兴雅投。意外设如遭异潦，宣防难措是斯州。
沧波楼用金山远帆楼韵四首·其二
作者：弘历
朝代：清
体裁：七言绝句

沧波縠影漾微风，缀景楼栏致颇工。不许灯船将晚放，恐防著相太相同。
沧波楼用金山远帆楼韵四首·其四
作者：弘历
朝代：清
体裁：七言绝句

层阁迥临东淀池，鱼村蜗舍望中披。黎民各有谋生计，引养引恬为度之。
沧洲趣
作者：弘历
朝代：清
体裁：古风

天池原艰致，洼樽戽以水。颇具溶瀁势，趣寓沧洲耳。究费人力劳，薄赏每于此。今来乃弗藉，雨足水存里。亦复梳荇藻，亦复成沼沚。小许无待多，濯清有所喜。
沧浪屿
作者：弘历
朝代：清
体裁：古风

几曲怪石森，一泓止水净。有风亦涟沦，无月不照映。墙围鹿弗顾，天空鸥下盟。锦鳞长寸馀，作队相游泳。坐玩几席上，物物各适性。缨足两弗濯，清浊无心竞。
沧浪屿
作者：弘历
朝代：清
体裁：七言绝句

水中屿置水中央，潜跃金鳞乐意洋。俯览全身里许在，岂知清濯与沧浪。
沧浪屿
作者：弘历
朝代：清
体裁：五言律诗

池上书斋古，渫然俯一泓。墙围辞鹿饮，沼澈数鱼行。澄影观几席，漪光翻梠楹。缅怀圣人意，原取濯缨清。
沧浪屿
作者：弘历
朝代：清
体裁：七言律诗

洲屿中间复有池，搆轩其上临阶基。坐而玩之淡神气，凭以鉴者数须眉。曰清曰浊惟自取，不盈不竭夫何为。塞上风月伊千古，槛前俯仰欣一时。
沧浪屿
作者：弘历
朝代：清
体裁：七言律诗

澄泓半亩即天池，池上疏轩四季宜。叠石入波疑倒插，嵌枫经籁故纷披。禽鱼得所情含乐，星月涵虚意想知。雅似御园画禅室，一般摛藻搆吟思。
沧浪屿
作者：弘历
朝代：清
体裁：古风

玲珑壁罨窗，淡沲池绕砌。垂手可濯清，举目惟延翠。空澄含峭茜，浅会皆神诣。造物独钟秀，于何劳位置。缥缃展往训，自取慎所事。
沧浪屿
作者：弘历
朝代：清
体裁：古风

石璧围峭茜，上有绿云覆。一泓贮天池，灵源淙乳窦。旱涝不乾溢，神龙所护守。讵惟托清浊，兼可寄枕漱。圣藻在檐端，每来辄思旧。
沧浪屿得句
作者：弘历
朝代：清
体裁：古风

陟则千丈峰，降则一亩屿。大小高下虽不伦，山水之趣各有取。屿实塞湖中之洲，洲中池更百尺贮。渫然弗改澈底清，偶一临之会心所。太古以来即有兹，缨足那知分别许。
河东总河兰第锡奏报得雨诗以志事
作者：弘历
朝代：清
体裁：七言律诗

雪否心乎廑豫疆，河臣忽报雨兰阳。无非民事应先奏，因阅堤工未致详。霰集烟濛密达午，麦畦麰町茂抽芒。开封百里应同被，眼望详陈安抚章。
河东总河兰第锡河南巡抚毕沅奏报睢州堤工漫开夺溜诗以志事
作者：弘历
朝代：清
体裁：五言排律

曲楼筑屡变，熟计向南移。两岸修防慎，三年顺轨绥。谁知伏汛涌，忽遇漫流瀰。初谓合龙易，不期大溜披。重臣因勘遣，蒇事伫谋施。无岁无河患，怀惭祇自怩。
河东总河兰第锡等奏报睢州堤工黄河漫溢诗以志事
作者：弘历
朝代：清
体裁：七言律诗

引河昨岁甫成新，幸得恬波故道循。白露已过谓安堰，睢州忽报致颓沦。都无一月心欣慰，又切万民遭苦辛。把笔遣愁愁莫遣，自惟原是个中人。
河东总河张师载山东巡抚阿尔泰奏报伊河水势及金乡鱼台等州县涸地情形诗以志事
作者：弘历
朝代：清
体裁：古风

前岁河决孙家集，狂澜虽排沙乃停。微山湖水致倒漾，连延数郡遭灾星。吾民非鱼罹昏垫，经年不得事春耕。讵待监门绘图告，中心藏之鸠鹄形。赈济无过救目下，为求除患谋经营。伊河减水云捷径，议实倡自鹤年成。亟今相度大疏剔，而何骑尾贤劳倾。责成继任举善政，一月一令邮书呈。自冬徂春工乃就，湖水直下如建瓴。弃水二万馀顷地，涸出万六千顷赢。是皆播麦盼夏熟，馀俟晚种秋田登。南望额手为民慰，诚永逸乎犹难凭。
河东总河李奉翰催漕御史和琳奏启微湖济运事宜诗以志慰
作者：弘历
朝代：清
体裁：七言律诗

微湖积水运河资，储蓄无方遂失宜。迩岁尽心为经理，昨年得力免稽迟。因之亟命勤厥后，即见兹陈早及期。更报南粮循序进，由来万事在人为。
河东总河李奉翰山东巡抚长麟天津总兵苏宁阿各报漕船开行及入直�境奏至诗以志慰
作者：弘历
朝代：清
体裁：七言律诗

齐豫漕船守冻川，春初候暖解冰坚。开行遂以发次第，衔尾弗教紊后先。直�境临赴期限，通州仓入免迟延。近年督饬兹收利，事在人为语信然。
河东总河李奉翰报得雨深透情形诗以志慰
作者：弘历
朝代：清
体裁：古风

山左春夏交，得雨浅深殊。然未透者多，南瞻廑念吾。兹接河臣章，济鱼盈尺濡。大田长发茂，晚禾趁种俱。河水增尺馀，催过济宁都。兼报豫省沾，三五寸泽胥。吾民何幸哉，感深益夔如。却绻东三府，均叨惠有无。
河东总河李奉翰河南巡抚梁肯堂奏报伏汛安澜诗以志慰
作者：弘历
朝代：清
体裁：七言律诗

正是河工伏汛时，驿章未启惧生疑。开笺两字安澜告，侧席一心谢佑寅。化险为平讵人力，缱南慰北荷神禧。睢宁亦报洪流减，昊贶合龙祝得宜。
河东总河李奉翰河南布政使吴璥各报得雪诗以志慰
作者：弘历
朝代：清
体裁：古风

齐郊既被雪，迤逦逮西南。彰卫泽寻报，济鱼霙并酣。接青黄有兆，种麦麰咒甘。此固非急待，亦虔恩望覃。
河东总督韩鑅奏报仪封十堡漫口夺溜诗以志事
作者：弘历
朝代：清
体裁：古风

江南报漫堤，邳睢魏家庄。河南报漫堤，南岸焦桥旁。一甚已致再，廑念为徬徨。那堪兹北岸，夺溜洪波汪。北岸近运河，其害不可量。览图幸散漫，独冲势难当。然必淤诸河，后虑正未央。阴金生水沴，调燮惭乖常。北泄南势徐，邳睢或少康。急则治其标，调遣资南方。惟亟救灾黎，赈恤命妥详。冀速堵沟槽，筑坝筹宣防。夙夜以忧心，民艰悯南望。
河东河道总督姚立德奏报得雨诗以志慰
作者：弘历
朝代：清
体裁：七言律诗

兖济尤称冬雪少，春恩被否望萦中。谁知同日六霙异，却更为霖五寸通。麰麦畅因泽之润，东南候以暖而融。此番天贶诚优渥，益慎益虔益勖躬。
河东河道总督姚立德奏报漕河得雨情形诗以志慰
作者：弘历
朝代：清
体裁：七言律诗

漕运惟资河水送，旱乾水浅奈其何。微湖已恐泉源弱，一雨那如天泽多。三进船行喜陆续，千斯仓到不蹉跎。民田官庾权轻重，下计奚须济卫河。
河东河道总督姚立德奏报运河水长重运通行诗以志慰
作者：弘历
朝代：清
体裁：七言律诗

农田官漕两萦念，一雨欣增尺水深。借润岂须为遏籴，剥沈兼更免浮斟。运丁穑父胥生庆，旰食宵衣倍励钦。不有先忧那有慰，慰因忧有益惭心。
河东河道总督李奉翰奏报得雪诗以志慰
作者：弘历
朝代：清
体裁：五言律诗

隔日河臣报，由齐豫界临。五朝先雪获，四寸被田深。麦助明春茂，葵增壹意钦。畿南山左右，将续至佳音。
河东河道总督李奉翰等奏报丰汛六堡黄河漫口重行合龙稳固诗以志慰叠去岁丙辰原作诗六韵
作者：弘历
朝代：清
体裁：古风

丰汛决夏涨，堵筑廑昨年。仲冬报合龙，须臾陡蛰全。继筑仍复蛰，工作究非贤。敬慎命镶压，宁迟莫用权。兹两坝接口，金堤重障田。叩天感神佑，敢称瓠子篇。
河之水三章渡拒马河作
作者：弘历
朝代：清
体裁：古风

河之水流以浊兮，载㩁载渡伤我心曲兮。河之水浊以流兮，载㩁载渡岁月以遒兮。度则知近矣，企之斯远矣。西瞻云巘矣，啜予泣之陨矣。
河亭对雨·其一
作者：弘历
朝代：清
体裁：七言绝句

阵雨斜飞抹屋檐，好教净洗迫人炎。池亭坐爱空濛意，不碍生衣一领添。
河亭对雨·其三
作者：弘历
朝代：清
体裁：七言绝句

飒爽溪山入画图，鱼鳞欲尽碧空铺。今宵魄影应清绝，便命兰桡一泛湖。
河亭对雨·其二
作者：弘历
朝代：清
体裁：七言绝句

高树斜阳霁景清，须臾蝉曳晚风声。荷珠纷落犹无定，映水平分螮蝀横。
河北孤山新土堤成诗以志事
作者：弘历
朝代：清
体裁：古风

河至徐州窄，此实限于地。所以夏秋汛，容川每艰致。北岸未筑堤，是或有深思。盖欲听漫流，聊为燃眉计。然闻河贵合，刷深达海遂。纵藉馀波厮，忘虑沉沙积。即今微山湖，南仰已明试。浸淫金鱼沛，无岁不行沴。南岸石堤成，缓急庶可恃。三县均吾民，可弗为筹逮。重臣自都遣，经营排众议。起自大孤山，迤西接旧塈。大孤至苏山，乱石坝权置。亦足泄易涨，沙存任水去。渡河阅告成，卫田诚惬意。数年颇获收，民气较前异。勤恳事下策，益复增吾愧。
河北镇总兵王普报雨诗以志慰
作者：弘历
朝代：清
体裁：七言绝句

河北三年前屡旱，春霖冬雪近频闻。武臣识我筹晴雨，慰以披章益励勤。
河南山东复得雨志慰
作者：弘历
朝代：清
体裁：七言律诗

回跸日逢微雨洒，却看云色向南浓。谁知齐豫均沾泽，生我来牟普利农。兼可耕耘逮菽谷，奄观铚艾冀秋冬。天恩今岁诚骈叠，一喜惟深一惧从。
河南山东奏报麦熟
作者：弘历
朝代：清
体裁：古风

九牧奏麦谷，大都以十计。五六为中年，逊此则歉岁。七八称半丰，九十恒艰致。齐鲁春雨佳，其后过晴霁。因之芒种候，未得饱结穗。兹云赢七分，疑信吾参置。中州春及夏，屡得沾甘惠。麦收报及九，额手钦天赐。不以近独厚，宁因远弗逮。为远庆恐浮，睹近愁难慰。仰首瞻晴昊，恩膏难久滞。
河南山东巡抚各报得雨诗以志事
作者：弘历
朝代：清
体裁：古风

仲月霏雭�，润未一犁暨。清明乃大风，其占雨艰致。迩来日蓬蓬，落土腾阴翳。忧心虑三农，问夜谁能寐。曩者密云兴，望劳几点坠。何幸即此阴，酿泽齐郑地。齐郑亦我民，况以麦为岁。两处各腾章，三寸均沾被。思遥额手庆，抚近颦眉惴。庆不抵惴苦，诚慰以为愧。
河南山东胥报得雪
作者：弘历
朝代：清
体裁：古风

畿辅昨曾雪，所惜止寸馀。继兹盈尺佳，吾心常企诸。齐豫腾奏章，报雪一时俱。虽亦未优沾，度寸三已逾。慰远益切近，敢云可待乎。摛辞兴弗轩，轩待六花敷。
河南巡抚何煟奏报得雨
作者：弘历
朝代：清
体裁：七言律诗

扈驾瀛津命返舆，途中闻雨遂陈诸。所司九府四州属，均被一犁或尺馀。不啻麦牟资秀实，更欣禾黍遍耘锄。春来膏泽优而普，何以承之越凛予。
河南巡抚何煟奏报得雨
作者：弘历
朝代：清
体裁：七言律诗

豫省春膏早普施，开封入夏泽微迟。虽非殷待已切望，却报既零且遍滋。由北而南刚次日，利禾及麦允称时。吾民幸即吾身幸，曷以承之励敬寅。
河南巡抚何煟奏报得雨即用前诗韵志慰
作者：弘历
朝代：清
体裁：七言律诗

开封迟日奏章至，展阅沾膏慰不任。优渥何期遍齐豫，形容未可以言音。早禾均得苗生勃，秋麦更欣根护深。大吏喜哉滋敬耳，庶几乃与我同心。
河南巡抚何煟奏报得雨诗以志事
作者：弘历
朝代：清
体裁：七言律诗

祥花瑞叶沐初旬，暖律迤南作雨均。千里传音来此日，一时慰念庆新春。浅深次第膏虽别，近远沾濡泽则匀。正值颁纶欣启牍，体斯敷锡勉勤民。
河南巡抚何煟奏报得雨诗以志事
作者：弘历
朝代：清
体裁：七言律诗

豫疆本以麦为秋，麦熟宜旸晴弗忧。砻磨已完夏收定，黍禾原藉霈恩流。沾三五寸亦称渥，逮十数州可谓优。未识齐郊同被否，一因为慰一因愁。
河南巡抚何煟奏报得雨诗以志慰
作者：弘历
朝代：清
体裁：七言律诗

山左知沾灵雨均，豫郊切为绻怀频。优膏同日霈上已，及节三农利暮春。麰麦卜将登筥鹿，黍禾欣已起耕畇。京畿虽是犹堪待，释彼忧还念此谆。
河南巡抚何煟奏报得雨诗以志慰
作者：弘历
朝代：清
体裁：五言律诗

正企中州信，忽传大吏章。春膏被同日，渴壤润连疆。恰值兴犁候，欣闻比户庆。一心宁不慰，慰矣敬仍蘉。
河南巡抚何煟奏报得雨诗以志慰
作者：弘历
朝代：清
体裁：七言律诗

节前后此频逢雪，北省都称次第沾。咨政诘晨惟惕励，批章随到敢留淹。竟欣春雨三寸渥，真利东郊二麦占。额庆更惊从未有，夔夔弥笃敬勤兼。
河南巡抚何煟奏报正阳等四县被灾降旨加意抚恤并志以诗
作者：弘历
朝代：清
体裁：七言律诗

秋成早报十分论，风水为灾再乞恩。体我爱民有如是，嘉伊知政更何言。略轻稍重各筹酌，优赈缓徵均抚存。申命有司勤审察，索教惠泽遍穷村。
河南巡抚何煟奏报黄河伏汛已过工程平稳诗以志慰
作者：弘历
朝代：清
体裁：七言律诗

秋雨霃霪实异常，河工处处虑周防。驿驰五百初惊惧，牍览始终悉审详。拍岸盈堤将有事，安澜消涨幸无殃。手加额为欣犹惕，更望徐淮报吉章。
河南巡抚何煟摺奏望雨情形因成是什
作者：弘历
朝代：清
体裁：七言律诗

豫疆诚以麦为秋，雨雪频逢总欠优。十日指期纵可待，寸心绻远剧因愁。欲移此就亟需彼，望已奢虞不易酬。批尾叮咛无絮语，一沾膏泽速驰邮。
河南巡抚何裕城奏卫辉府四县开封府一县尚未沾透诗以志事
作者：弘历
朝代：清
体裁：七言律诗

卫辉早识未沾膏，更报开封一县遭。虽止旱乾才五县，可怜黎庶受千劳。向隅忍使转沟壑，施泽须教免徙逃。咨尔毋徒事祈祷，俾宣实惠敕诸曹。
河南巡抚何裕城奏报得雨诗以志事
作者：弘历
朝代：清
体裁：古风

仲春之初旬，曲阜曾微雨。未能成分寸，怅望徒延伫。谁知即是日，开封被佳澍。入地三寸馀，各属沾以普。却以差人报，迟直�日五。幸因豫民庆，仍廑齐民苦。
河南巡抚何裕城奏报得雨诗以志事
作者：弘历
朝代：清
体裁：七言绝句

腊中雪少同齐省，春孟雨沾幸豫疆。岂不遥情为欣慰，却因近况益徬徨。
河南巡抚何裕城奏报得雪诗以志事
作者：弘历
朝代：清
体裁：古风

昨冬北省率望雪，腊底才逢六指滋。后此燕齐秦晋报，寸惟二三四五施。豫地正廑经旱久，奏章兹悉沐恩私。较量究欠沾优渥，彼此均忧敢即怡。
河南巡抚何裕城奏报河南府任天笃九世同居诗以赐之
作者：弘历
朝代：清
体裁：七言律诗

三咏同居率西陕，兹吟九世乃天中。清时自是称盛事，豫土由来敦厚风。八宁七张今过一，陈牢杨爨古齐公。任邻孝友适为姓，彰表应教笃庆崇。
河南巡抚何裕城奏报被旱五县得雨普种情形诗以志慰
作者：弘历
朝代：清
体裁：古风

豫省五县旱，南望日切忧。后三县被泽，两县赤地犹。兹乃接佳信，胥蒙渥澍优。已种之大田，助长浡如油。即未种之地，荞豆可卜收。额手为民慰，稍因解惄愁。然西成期远，时若祝登秋。先是河臣奏，堤夫阙陈留。种柳既欠数，官地侵种偷。欲敕地方官，督责愚民流。彼在河言河，固属职分修。予谓此可宽，怜斯灾地俦。恕前禁其后，副予民瘼求。
河南巡抚何裕城奏报雨雪情形诗以志闷
作者：弘历
朝代：清
体裁：七言律诗

早虑卫辉泽未优，报章今阅顿添愁。河阳一二寸奚益，他属倍增泽略稠。嗟此方民罹饥馑，饬其大吏慎绸缪。痌瘝宵旰何由释，志闷成吟把笔羞。
河南巡抚何裕城续报得雨诗以志慰
作者：弘历
朝代：清
体裁：五言律诗

驿章驰豫抚，河北率沾濡。早晚田胥茂，高低泽不殊。秋成可望彼，远念略纾吾。未报馀八县，仍教体向隅。
河南巡抚倭什布奏报二麦约收九分有馀陜西巡抚秦承恩布政使陆有仁山东巡抚伊江阿各奏报二麦约收九分诗以志慰
作者：弘历
朝代：清
体裁：七言律诗

京畿已报九分馀，豫省麦收亦似诸。西陜东齐两省奏，高麰低麦一分输。安民莫重筹民食，切念那能刻念疏。率幸夏收资接济，过旬未雨又愁予。
河南巡抚吴达善奏报得雨
作者：弘历
朝代：清
体裁：七言绝句

从来豫省麦为秋，腊雪嫌微早廑愁。优被春耕兼不误，擘书欣展两眉头。
河南巡抚图尔炳阿奏报得雨
作者：弘历
朝代：清
体裁：七言绝句

鲁甸春膏渥以优，便因接壤忆中州。飞章见说一犁足，额手同民望麦秋。
河南巡抚奏报得雨诗以志慰
作者：弘历
朝代：清
体裁：古风

昨喜山东雨，便因廑河南。今朝即接奏，五寸已均沾。此邦曩向隅，屯膏恩未覃。察知乃亟救，宁听巧言詹。帑漕曾不惜，赈济且怀惭。治河纵去患，终赖麦秋占。此雨实及时，庆慰舒眉尖。圣狂在罔克，益励畏民碞。
河南巡抚富勒浑奏报得雨诗以志慰
作者：弘历
朝代：清
体裁：七言律诗

豫齐接境夥农田，齐报优霖尚豫悬。兹接抚臣驰驿奏，遍沾膏泽各州连。聚夫兼免疫疾苦，晚稼犹资与翼鲜。额手南瞻为民庆，不惟生庆更生怜。
河南巡抚富尼汉奏报三月初六日得雨
作者：弘历
朝代：清
体裁：七言律诗

前旬忆得云方作，便有蓬蓬风散之。谁识行宫夜问际，乃当豫省雨沾时。一州黔首胥应悦，二麦绿苗遍以滋。却是津门仍望泽，惄期优渥始心怡。
河南巡抚常钧奏报开封水消及河夺溜杨桥诸情形诗以志事
作者：弘历
朝代：清
体裁：古风

方伯飞章速置邮，开缄一慰一以愁。慰因开封涨水退，愁在河夺杨桥流。下趋贾鲁虽古道，不经久岂堤防修。川不能容必奔放，豫齐处处将贻忧。已闻南河诧奇事，河水反落霪霖秋。实因散漫殃迤上，正流弱乃淤泥留。一患浸淫生百患，南望惄若予饥调。急则治标事遮障，俾归故道遑他谋。重臣一再遣往勘，督筑兼命视赈赒。宣房后已失长策，补偏实更无良猷。平成乏术方抱愧，救民慢惜司农筹。
河南巡抚常钧奏报秋潦河涨漫溢大堤诸情形诗以志事
作者：弘历
朝代：清
体裁：古风

俗称三白涝，适当孟秋际。撰辰早定期，雨中因启跸。将谓偶行潦，跋涉何妨试。南望云势重，齐豫早廑意。由来才逾旬，方伯飞章至。七月十七八，霪霖日夜继。黄水处处涨，茭楗难为备。遥堤不能容，子堰徒成弃。初漫黑冈口，复漾时和驿。侵寻及省城，五门填土闭。乘鄣如戒严，为保庐舍计。吁嗟此大灾，切切吾忧系。言念此方民，饥荐臻往岁。疏瀹命朝臣，救民不惜费。近年颇获丰，甫得复元气。而胡更遇涝，灾较前尤剧。所幸河归槽，涨滩断流塈。城郭庶无恙，佳音日夜跂。其馀被水郡，谆谕勤周济。前功不可废，朝中遣大吏。轻车自成竹，为我苏殿屎。启行值涂泞，仆从已多怼。岂知北轻南，额手感天赐。万方吾保赤，一饥已所致。盈虚敢诿数，调燮惟增愧。
河南巡抚徐绩奏报得雨
作者：弘历
朝代：清
体裁：古风

今年秋雨缺，种麦廑河南。幸接抚臣奏，开封四寸沾。足知雨自北，数时迟以三。更因未驰驿，报较齐亦淹。宿麦可播种，额手因民忺。河北需接济，发帑待奏函。申饬速施恩，应学汲黯担。
河南巡抚徐绩奏报得雨
作者：弘历
朝代：清
体裁：古风

四月望之晨，此阴保定雨。藩司曾奏报，一慰一为怃。谁知渐至南，豫省亦沾许。二麦扬花后，结穗资绽饱。北固寒于南，麦秋迟豫土。夏至以为期，一月计堪数。而近鲜雨意，时作终风怒。恐遂致旱暵，春膏仍孤负。为豫庆而遥，为此近而苦。近苦何日释，遥庆其何补。
河南巡抚徐绩奏报得雨
作者：弘历
朝代：清
体裁：七言律诗

将云膏泽北而南，谁识同期豫省覃。绵霔竟沾一昼夜，京畿较觉更沉酣。滋培二麦苗将秀，播种大田遍以堪。览奏正逢兹复雨，为希续被及时甘。
河南巡抚徐绩奏报得雨及麦收分数诗以志事
作者：弘历
朝代：清
体裁：七言律诗

各属沾皆三寸上，二麰收约九分馀。慰遥虽复因知彼，切近惟应益恧予。云作风随若有识，小霏亟霁奈何如。自思旱凛盈虚戒，回首那堪春暮初。
河南巡抚徐绩奏报得雨得雪情形诗以志事
作者：弘历
朝代：清
体裁：古风

孟春之下浣，此雪豫则雨。仲春中浣末，此阴豫雪普。二麦频沾润，云可卜丰伫。为豫固慰念，为此增望绪。三白泽虽渥，晴来弥月睹。纵未误农耕，于膏岂辞屡。今朝实清明，踊惧风卷土。微风转生云，作霖庶几溥。祈年夙夜心，是我无逸所。
河南巡抚徐绩奏报得雨志事
作者：弘历
朝代：清
体裁：五言律诗

廿四五之际，鲁郊微雨看。那知即其日，豫省渥膏宽。遥念心虽惬，近观眉益攒。慰犹弗抵愧，摛句赖吟安。
河南巡抚徐绩奏报得雨诗以志事
作者：弘历
朝代：清
体裁：七言律诗

仲春雪势自南来，北冷南暄疑雨㦲。齐昨已称稷粒杂，豫今随报黍田培。既欣六寸沾真渥，况值同朝恩溥赅。大吏奏章诩时若，咈乎益敬莫徘徊。
河南巡抚徐绩奏报得雨诗以志事
作者：弘历
朝代：清
体裁：七言律诗

开封得雨早称优，合省兹陈被泽周。结穗正滋二麦润，吐苗更卜大田休。原皆廿四廿五霈，何独于齐于鲁收。览奏惟惭以为慰，望云旦晚冀恩流。
河南巡抚徐绩奏报得雨诗以志喜
作者：弘历
朝代：清
体裁：七言律诗

暮春十雨北方似，望后沾非意想中。两次被优一日报，省城还逮属疆同。已知夏长幸无碍，犹远秋收戒诩丰。山左何因迟喜信，为农翘望念奚穷。
河南巡抚徐绩奏报得雨诗以志慰
作者：弘历
朝代：清
体裁：七言律诗

中浣京畿复雨时，□靀南望大云弥。未知各处沾膏否，奏到连朝沐泽施。麦已收完无碍稔，稼方怒长正宜滋。济宁亦报甘霖渥，独缱历阳驿问之。
河南巡抚徐绩奏报得雨诗以志慰
作者：弘历
朝代：清
体裁：七言律诗

刚虑河南得雨无，飞章越日到京都。数千里地胥均矣，四五寸沾有是乎。祇以饥寒念民计，讵关温饱切躬图。武功将蒇春膏早，戒满持盈益凛吾。
河南巡抚徐绩奏报得雨诗以志慰
作者：弘历
朝代：清
体裁：七言律诗

齐东雨即忆河南，迟日奏章达驿骖。前后数朝因大沛，近遥各属想均覃。九分夏麦穫已定，一律秋禾种以堪。讵止寻常兹避暑，民艰何处不筹探。
河南巡抚徐绩奏报得雪志慰
作者：弘历
朝代：清
体裁：七言律诗

上辛祈谷对皇穹，霈雪豫齐颙祷中。即日京城沾泽厚，其时南省被恩同。佳音由驿先达北，慰志因民更望东。敢曰微诚通帝载，戒盈感惠并殷衷。
河南巡抚徐绩奏报麦收分数诗以志事
作者：弘历
朝代：清
体裁：七言律诗

迤南气候暖于北，豫省夏收披奏书。膏雨早沾一尺足，麦秋约得九分馀。闾阎饼饵价平市，阡陌黍禾耕利锄。蜃器荐新陈晓奠，徒为呼抢莫闻予。
河南巡抚景安四川总督孙士毅各报雨水粮价情形诗以志慰
作者：弘历
朝代：清
体裁：七言律诗

奏到日同发不同，近遥迟早别其中。两州七府均沾泽，通省新疆可冀丰。春月雨佳志或豫，夏初霖靳意增忡。吁虔苍昊自悔过，惟愿兴云净敛风。
河南巡抚景安奏报得雪诗以志慰
作者：弘历
朝代：清
体裁：七言律诗

节前微雪不成寸，京北京南较此佳。盼豫及齐当有报，齐孤豫幸此开怀。上旬中浣各逢泽，秋麦冬麰胥润荄。更喜边防严斥堠，净歼逸盗万民谐。
河南巡抚景安奏报抚绥归业农民办理完竣诗以志事
作者：弘历
朝代：清
体裁：七言律诗

教匪远逃陜入川，河南善后抚陈笺。廿州县昨被扰者，万户口斯胥帖然。赒急恤穷向隅鲜，明咨暗访俾均全。安民可谓弗孤职，问楚还因有谕宣。
河南巡抚景安奏报秋禾约收八分有馀诗以志慰
作者：弘历
朝代：清
体裁：七言律诗

京畿齐郡胥中稔，正待豫疆收疏呈。兹喜报来秋熟约，亦称通属八分赢。河南河北雨旸若，民食民衣老幼亨。极力驱除邪贼净，幸同黎赤庆安平。
河南巡抚景安奏�除淅川内乡二县教匪首夥尽净诗以志事
作者：弘历
朝代：清
体裁：七言律诗

迩来佳信每频来，信报景安佳倍哉。督率官军兼义勇，全平教党及凶魁。豫邪楚逆勾连密，事隐乱前尽与摧。不动色声千寇�，功赢力战赉恩该。
河南巡抚景安山西巡抚蒋兆奎各报雨泽诗以志慰
作者：弘历
朝代：清
体裁：七言律诗

豫之南及晋之西，沾泽各陈到则齐。九府四州胥霈渥，省中边外总蒙禔。不知兵处诚庥矣，即被扰方亦幸兮。贼聚军围擒逮近，更殷望捷信何稽。
河南巡抚景安布政使吴璥各报雪诗以志慰
作者：弘历
朝代：清
体裁：五言律诗

雄兵驱逆后，豫境早清宁。方伯回军便，藩司驻郡停。麦麰都种广，饼饵兆含馨。贼首将何往，生擒信即听。
河南巡抚景安江西巡抚陈淮各报二麦收成分数诗以志慰
作者：弘历
朝代：清
体裁：七言律诗

八分馀与九分馀，豫省西江各报诸。已幸稔逢中下彼，益廑霖暵旰宵予。黎民万宇同心所，春泽二牟此望虚。更值苗疆兼盼捷，语无伦序叹何如。
河南巡抚李世杰奏报得雪
作者：弘历
朝代：清
体裁：五言律诗

齐晋连章报，豫章今报来。到迟因地远，沾早荷天培。雨雪胥为泽，麦麰溥润荄。春膏北省遍，既慰益钦哉。
河南巡抚杨魁奏报得雨诗以志慰
作者：弘历
朝代：清
体裁：七言律诗

首夏需霖北地通，逢因之任泽沾洪。已欣嘉霔四野遍，更幸恩期一日同。乘湿兴犁资普种，翻沙垦垄劝勤工。入疆农务应先急，即被优膏实慰衷。
河南巡抚梁肯堂奏三月下旬雨泽并乞缓徵昨岁被灾州县带徵钱粮诗以志事
作者：弘历
朝代：清
体裁：七言律诗

季春廿日被廿雨，此后未闻渥泽音。昨据齐疆报嘉澍，已因豫境系遥心。兹仍下浣称优霔，知是夏初未霈霖。为请缓徵还再缓，于民宁靳施恩深。
河南巡抚梁肯堂奏报二麦约收八分有馀诗以志慰
作者：弘历
朝代：清
体裁：七言律诗

正缱河南雨泽稀，寄询临勘切民依。欣披各属以时报，约过八分致旱非。夙识麦秋重豫省，流通水路达京畿。万方衣食一心计，忍不孜孜慎敕几。
河南巡抚梁肯堂奏雨水普透并买补仓谷诸务诗以志慰
作者：弘历
朝代：清
体裁：七言律诗

麦收早报九分馀，闰夏甘膏更遍诸。价贱转虞伤农户，籴平恰合补仓储。从来措置希闻此，何幸遭逢益谨予。富矣教之固恒训，民苏灾后且应徐。
河南巡抚梁肯堂奏鲁山县生员傅麟瑞七世同居子孙一百五十馀人诗以赐之
作者：弘历
朝代：清
体裁：七言律诗

中州夙号民风古，麟瑞今闻实可嘉。七世同居如许氏，百人共爨胜杨家。雍雍敦睦倡乡里，蔼蔼致祥表近遐。敢曰休徵因泰运，安民调化敬惟加。
河南巡抚梁肯堂报二麦收成九分并雨旸时若诗以志慰
作者：弘历
朝代：清
体裁：七言律诗

迤北伊南夏收定，絜长补短九分馀。宜旸麰麦回青免，足雨黍禾助长如。何幸其逢遥庆彼，略嫌将过近廑予。三朝间顿殊愁喜，可识君难直笔书。
河南巡抚梁肯堂报雨诗以志事
作者：弘历
朝代：清
体裁：古风

数日前披摺，河北雨似迟。切切为不安，谕问由驿驰。今兹接回奏，南北均雨施。率皆十二三，燕齐同日滋。麦收可期丰，禾黍苗发齐。额手为之慰，既慰复嗔其。十八之奏章，十二三何遗。训饬俾戒后，勤民谨毫釐。
河南巡抚梁肯堂报雨诗以志慰
作者：弘历
朝代：清
体裁：七言律诗

正廑豫省报春雨，遂接佳音至翼朝。各属虽云异深浅，知时同足利秧苗。此番膏泽溥而广，真慰渊衷旰与宵。额庆还殷虔以惕，深明益损受和招。
河南巡抚梁肯堂江西巡抚何裕城各奏报秋收八分有馀诗以志慰
作者：弘历
朝代：清
体裁：七言律诗

发奏不同到日同，是因近远速迟通。西江自以稻为重，北豫斯称禾实充。各属虽然非一致，八分总可号中丰。南瞻岂不共民庆，戒满心殷益惕衷。
河南巡抚毕沅奏开封等处阙雨情形亟命缓徵加赈诗以志事
作者：弘历
朝代：清
体裁：古风

卫辉连岁旱，赈恤多方救。毗连河之南，雨雪亦鲜透。是用频咨询，抚臣兹详奏。二十三州县，麦苗胥艰秀。即使获甘霖，大田远秋收。是用增恻然，带徵缓新旧。并令加月赈，一二以次授。嗟哉豫省民，南望心焉疚。调幕乏良方，予咎非汝咎。申命贤有司，敷惠其善副。
河南巡抚毕沅奏所属雨旸情形诗以志事
作者：弘历
朝代：清
体裁：古风

河北民艰心所廑，驿问雨雪透沾否。兹因具摺详悉陈，二麦长发寸八九。间得雨雪虽欠透，土脉潮润鲜乾土。转恐雪多冻麦根，尚硕晴旸暖气受。迟十馀日雨则宜，此际实非望雨候。质之廷臣胥称然，而予疑信仍半有。迩日望雨予已愁，或因慰予出饰口。阿衡三训著名言，逆心逊志求道取。
河南巡抚毕沅奏报得雨诗以志事
作者：弘历
朝代：清
体裁：七言律诗

日日豫齐系远心，卫辉兹报被甘霖。河南北已数州遍，地远近沾六寸深。尚有欠优越堪悯，莫云此足顿忘钦。皇天幸不遗民孑，山左犹希达好音。
河南巡抚毕沅奏报得雨诗以志事
作者：弘历
朝代：清
体裁：七言律诗

正缱豫郊望雨时，雩斋清晓奏书披。龙湫取水精诚假，太白垂恩渥泽施。省以南称润以透，河之北待膏之滋。却怜歉后方苏地，一切绸缪勖勉为。
河南巡抚毕沅奏报得雨诗以志慰
作者：弘历
朝代：清
体裁：古风

方为山左愁，河南章继至。开囊手欲战，恐与齐一致。展摺阅头行，转惧幸为慰。甘雨应期降，麦苗畅茂遂。入土已四寸，大田普可植。额手为称庆，仍戒满招意。息息相关切，无非万民计。
河南巡抚毕沅奏报得雨诗以志慰
作者：弘历
朝代：清
体裁：七言律诗

正念开封泽若何，翼辰章递喜音多。旬宣诣岳诚求水，安抚设坛虔致和。总为农民资稼穑，幸邀天泽霈滂沱。手加额一欣一惧，河北询曾遍被么。
河南巡抚毕沅奏报得雨诗以志慰
作者：弘历
朝代：清
体裁：七言律诗

豫收一麦三秋谚，泛胜频沾渥泽殊。春雨兹欣沐中浣，新苗更报润连区。灾馀已庆昨年稔，丰屡益希今岁符。不接青黄粮价减，南瞻额手幸民苏。
河南巡抚毕沅奏报得雨诗以志慰
作者：弘历
朝代：清
体裁：七言律诗

豫省昨年旱甚齐，今春豫雨胜齐兮。麦登场后逢大霈，田甫穫欣重起犁。额手穷民庶苏息，慰心佳信未迟稽。殷勤两省稍纾望，淮北依然封劄徯。
河南巡抚毕沅奏报得雪诗以志慰
作者：弘历
朝代：清
体裁：七言律诗

正切河南得雪不，朝来宣抚递佳邮。大都省属沾云普，且较燕齐渥以优。况值今秋稔宝穑，故兹遍野播来牟。慢言明岁夏收卜，仍冀冬春继霈稠。
河南巡抚毕沅奏报得雪诗以志慰
作者：弘历
朝代：清
体裁：五言律诗

豫省秋霖好，欣称种麦齐。逢暄虑秧骤，得雪压苗萋。幸兆明春泽，莫忘今夏悽。五言吟志慰，惟益励钦兮。
河南巡抚毕沅奏报河北三府普得透雨诗以志慰
作者：弘历
朝代：清
体裁：五言律诗

河南泽原及，河北旱偏仍。以此切宵昼，如何救亿蒸。兹称盈尺渥，可以晚田兴。壤接直三府，优膏询被曾。
河南巡抚毕沅奏报河南北普得透雨情形诗以志慰
作者：弘历
朝代：清
体裁：五言律诗

问悉李封奏，询看毕沅陈。盖蒙过后泽，洵是目前真。二麦稔堪卜，大田播已均。披章宁不慰，掷笔复眉颦。
河南巡抚毕沅奏报河南北雨泽农务情形诗以志慰
作者：弘历
朝代：清
体裁：七言律诗

河南甘�普周沾，河北独怜待泽淹。况是偶丰久歉处，益教宵注旰愁添。缓徵固已施前惠，虔祷仍令吁后占。疏浚卫源尤急务，要于勤恤俾民恬。
河南巡抚毕沅奏报秋收分数诗以志事
作者：弘历
朝代：清
体裁：七言律诗

齐豫连年岁事歉，最关心曲念民痡。麦收豫较齐赢矣，禾熟齐为豫胜乎。通省八分馀亦幸，生蝗十县望成孤。美中不足应怀惕，抚恤毋令叹向隅。
河南巡抚毕沅奏报秋收及赎田亩事诗以志慰
作者：弘历
朝代：清
体裁：七言律诗

叠遭饥馑鬻耕田，经理频频驰谕宣。今岁幸蒙天悔祸，吾民乃庆稼逢年。夏收秋穫稔称两，卅万半千亩赎全。未可轻言元气复，慰心南望尚拳然。
河南巡抚毕沅奏报秋禾成熟膏雨续沾诗以志慰
作者：弘历
朝代：清
体裁：七言律诗

豫省连年旱暵侵，幸于夏季获甘霖。晚禾补种胥芃蔚，秋泽频沾报渥深。天不遗民虔额手，农将逢岁益翘心。更欣方伯康功敕，借种已看茁麦针。
河南巡抚毕沅奏报续得透雨及查办地亩情形诗以志事
作者：弘历
朝代：清
体裁：七言律诗

豫民逢歉救燃眉，减价良田赊鬻之。虽遇丰年仍失业，因勤方伯为陈辞。既惩垄断惟贪利，亦禁地回弗与赀。不忍齐刑先设训，哀矜惟益自惭斯。
河南巡抚毕沅奏报续得透雨秋田畅茂情形诗以志慰
作者：弘历
朝代：清
体裁：七言律诗

河南北屡早沾膏，兹喜开封继泽叨。二麦已收欣价贱，大田普种吐苗高。望秋庶得元气复，祈岁宁辞午夜劳。却接经过楚抚奏，驰询仍戒饰言嚣。
河南巡抚毕沅奏河北雨水情形诗以志事
作者：弘历
朝代：清
体裁：古风

月下浣初于途间，口内外每行雨里。山田虑旱弗虑涝，仆役跋涉望雨止。孰知河北久旱地，蒙泽三四寸而已。被六寸者惟一县，何渥沾此靳膏彼。又称河南泽实佳，大田高下农功起。河北月内嘉�逢，冀可翻犁盼秋美。缓徵借种谕频宣，此际亦无可降旨。南瞻惟是轸民艰，即祝霈霖报音喜。
河南巡抚毕沅奏河北雨泽情形诗以志事
作者：弘历
朝代：清
体裁：古风

先是京畿望雨亟，因筹买麦绸缪计。既而雨足可无需，随命豫齐罢其事。雨之足也齐幸同，河北直南未全暨。直之事已命督臣，兹接豫抚奏章至。昨雨河北仍未渥，浅一二寸深三四。嗟哉三府勤穑民，徒此胼胝虚望岁。一稔乃抵前后歉，遑云闾阎复元气。备京麦罢宜备豫，河北平借为次第。南瞻悬念不胜焦，惟祈悔祸天锡惠。
河南巡抚毕沅奏甘雨普沾并麦收分数诗以志慰
作者：弘历
朝代：清
体裁：古风

前年豫齐歉，齐轻而豫重。豫盖已荐饥，齐则偏灾降。昨岁胥登秋，吾民受恩总。冬春豫沾膏，齐乃不齐并。屡接豫抚章，优渥各属统。兹约报麦收，九分有馀综。览之为歆羡，此何向隅恐。麦价日以贱，秋田胥布种。更称赎回地，十之八九返。额手庆民苏，元气庶复巩。惟是廑山左，缱念愁心孔。
河南巡抚毕沅奏秋收九分有馀诗以志慰
作者：弘历
朝代：清
体裁：七言律诗

豫壤昨年已有收，今春麦稔谷登秋。庆称通省九分慰，仍切一隅万姓忧。虽曰相资平米价，莫忘独叹垫居愁。南瞻慰弗抵忧甚，是即为君难所由。
河南巡抚毕沅奏筹买运京麦石事宜诗以志事
作者：弘历
朝代：清
体裁：古风

春雨未优沾，麦收将致歉。凡事应豫筹，宵旰怠何敢。南方庆时若，嘉音每披览。北省乃不齐，泽渥豫晋陜。麦秋可卜稔，市价胥大减。晋陜远豫近，酌剂调丰俭。况可一舟通，而无山路险。降旨询抚臣，奏至黄封检。豫正虑伤农，价买民欣感。五万石易得，即可运以舰。并筹应征谷，亦可易麦敛。益善不妨多，经理已示范。豫增闾阎计，燕资饼饵啖。披章为之慰，经济诚无忝。独思子与言，未免意为欿。
河南巡抚毕沅奏请截漕以备赈饥即允所请并志以诗
作者：弘历
朝代：清
体裁：古风

卫辉连岁旱，石田千里赤。即今仍望雨，云汉独阙泽。逭赋及蠲逋，加赈救馑阸。然总资良吏，推行善擘画。裕城恭谨人，守馀难胜剧。是用与毕沅，秦豫更相易。入疆体民艰，截漕请以迫。斯诚符我意，肯令部议格。披摺即批行，天庾岂吝惜。廿万增世万，俾救沟中瘠。因思齐豫连，或亦资筹策。毋使叹向隅，大吏询详悉。天子民之父，爱民匪他责。调幕愧无能，摛吟恧难释。
河南巡抚毕沅奏通省渥泽优沾秋田畅茂情形诗以志慰
作者：弘历
朝代：清
体裁：七言律诗

河南早报春膏渥，河北旋称夏雨滋。继此依旬被优泽，更欣随霁恰宜时。秋禾茂长堪期稔，市价胥平无藉资。额以手加为民庆，更思戒满益夔夔。
河南巡抚毕沅奏通省麦禾情形诗以志事
作者：弘历
朝代：清
体裁：七言律诗

豫省连年馑荐臻，麦秋接食望尤谆。欣披驿递呈祥牍，预报夏收卜满囷。河北歉惟四州县，向隅怜切万民人。究之慰不胜怜悯，加意抚绥敕抚臣。
河南巡抚毕沅奏雨水沾足并赎田亩等事诗以志慰
作者：弘历
朝代：清
体裁：古风

麦收既报丰，大田胥种早。幸复屡沾膏，秋禾可卜好。稽首谢天恩，豫民生可保。更喜赎田事，酌剂得中道。既不致偏枯，亦防胥吏扰。无藉纷科条，求详益致挠。曰慰既曰俞，为政原无巧。
河南巡抚毕沅山西巡抚勒保各报得雨诗以志事
作者：弘历
朝代：清
体裁：七言律诗

河南山右均得雨，俱以仲春之晦朝。各发奏章同日到，渥沾甘�遍田饶。不惟栗栗资麦秀，更喜芃芃润黍苗。却是盘山微落际，至今望泽益增焦。
河南巡抚毕沅报二麦收成分数诗以志事·其一
作者：弘历
朝代：清
体裁：古风

大河界南北，收麦顿相殊。南率八九上，北惟四五俱。嗟哉灾后民，逢岁昨甫苏。元气尚未复，荐臻叹向隅。籴丰以济歉，补苴权急图。孟子对梁王，其言良非诬。然果如言行，遂能无旱乎。救荒无善政，思艰蒿目吾。
河南巡抚毕沅来觐诗以示怀
作者：弘历
朝代：清
体裁：七言律诗

邻省因来觐路隅，民艰先问可微苏。秋收幸得救其半，春雨方欣被以都。迤北稍称无荒地，偏南尚切有灾区。缓征等事明当奏，即可疏陈莫不俞。
河南巡抚毕沅查明被水州县抚恤情形诗以志事
作者：弘历
朝代：清
体裁：七言律诗

甫幸稍苏豫省民，而何黄决复灾臻。先行抚恤大小口，继按普赒极次贫。六属须教起冻馁，一隔毋俾叹艰辛。治河无术频遭沴，惜费那更过重身。
河南巡抚毕沅续报得透雨诗以志慰
作者：弘历
朝代：清
体裁：五言律诗

被泽有先后，发章殊早迟。豫燕非一地，披阅却同时。更幸沾遥近，益殷铭敬寅。卫彰究欠渥，民隐莫忘兹。
河南巡抚毕沅续报通省均沾渥泽诗以志慰
作者：弘历
朝代：清
体裁：七言律诗

隔日中州递驿章，河南北普被恩穰。雨丝雪片沾膏遍，麦垄黍田兴耒忙。天德好生不遗物，人生有赖实称祥。立言未免邻过颂，慎之敬之秋正长。
河南巡抚永德奏报得雨
作者：弘历
朝代：清
体裁：古风

冬孟尺泽优，腊半二寸暨。尔时问畿南，雨雪均未被。豫省麦为秋，悬企尤廑意。飞章告春雨，四寸渥沾地。春麦布种资，秋麦发生遂。转旋幸民苏，帡幪谢天赐。同日正定镇，报雨三寸渍。气运似由南，酝酿庶将至。奈何云屡散，既慰以为愧。
河南巡抚永德奏报得雨
作者：弘历
朝代：清
体裁：五言律诗

封章来各省，行幸到随批。祈雨兹三叩，沾膏闻一犁。远方农为慰，近处泽殷徯。迫望山云吐，朝隮渐荟兮。
河南巡抚永德奏报得雨
作者：弘历
朝代：清
体裁：七言绝句

齐鲁甘膏遍被濡，浓云其日喜弥铺。开封四野报深透，益廑京畿同也无。
河南巡抚穆和蔺复报得雨诗以志慰
作者：弘历
朝代：清
体裁：七言律诗

雪北雨南早报曾，此三彼六重欣称。四郊近见均沾野，各属远闻普被塍。岂弗关心慰无已，更因驰望敬犹增。春阴迩日盼继渥，得那辞多自亦憎。
河南巡抚穆和蔺奏报二麦收成八分有馀诗以志慰
作者：弘历
朝代：清
体裁：五言律诗

豫省麦为秋，八分穫更稠。中穰亦堪幸，三釜不须愁。饥馑数年逭，闾阎万户休。大田登尚远，南望念犹悠。
河南巡抚穆和蔺奏报二麦收成分数诗以志事
作者：弘历
朝代：清
体裁：五言律诗

河北旱早悉，河南熟可期。乍观夏收谓，通省七分之。是有粉饰意，那无严训辞。救灾慎其讳，勤政者宜思。
河南巡抚穆和蔺奏报二麦收成分数诗以志慰
作者：弘历
朝代：清
体裁：五言律诗

豫以麦为秋，流通畿辅稠。云十岂易得，称八即中收。时雨既已遍，晚田并可耰。载咨司牧吏，课赋漫深求。
河南巡抚穆和蔺奏报得雨诗以志慰
作者：弘历
朝代：清
体裁：七言律诗

山左曾经报甘被，豫疆邻近盼心悬。幸哉泽亦三寸润，较以东犹一日先。地远故应迟信到，春新总属受恩偏。近畿望雪今望雨，蒿目发劳益恧然。
河南巡抚穆和蔺奏报河北三府得雨情形诗以志事
作者：弘历
朝代：清
体裁：五言律诗

十四县沾雨，飞章早报知。兹称三府属，复有被恩滋。或课翻犁种，兼赒比户资。曷胜慰与愧，批诺意南驰。
河南巡抚穆和蔺奏报秋成约收九分有馀诗以志慰
作者：弘历
朝代：清
体裁：七言律诗

九分馀报麦收丰，幸矣秋成又得同。念共豫民天贶沐，敬深午夜地谦冲。大都时若多称宇，何以斯逢自问躬。用是益增心怵惕，畏盈忧盛励无穷。
河南巡抚穆和蔺奏报秋禾收成八分诗以志事
作者：弘历
朝代：清
体裁：五言律诗

河南雨旸若，河北旱淹仍。补短截长计，八分中稔登。依然三府歉，失所万民矜。慰不抵愁甚，旰宵增业兢。
河南巡抚穆和蔺奏报通省秋收七分有馀诗以志事
作者：弘历
朝代：清
体裁：七言律诗

大河南率八九穫，河北乃惟五六分。牵算祇堪下稔报，成灾别有特章闻。借粮缓赋惠施众，求半加全恩贷群。漫道麦收今岁好，向隅正尔切怜殷。
河南巡抚穆和蔺奏报通省麦收分数并乞缓征河北被旱诸县新旧银粮诗以志事
作者：弘历
朝代：清
体裁：古风

河北三府接畿南，畿南缺雨想亦同。将及月馀未经奏，驰驿命问廑农功。兹陈三府果望泽，乞缓征以舒民穷。二十二县麦收歉，新旧有别缓征通。大河南幸蒙天赉，穫中稔间有上丰。一为慰更一缱念，慰且置缱念忧衷。
河南巡抚穆和蔺奏报麦收九分有馀诗以志慰
作者：弘历
朝代：清
体裁：七言律诗

隔日接看豫抚奏，九分收麦尚称馀。河之南北秋胥报，地有瘠肥稔毕书。总计中丰以上穫，所欣旧歉亦为舒。幸民苏息能无慰，慰敢心愉敬切予。
河南巡抚穆和蔺奏河北三府得雨间有深透者诗以志慰
作者：弘历
朝代：清
体裁：五言律诗

河北每遭旱，春霖后复乾。绸缪奏夙阅，优渥报今看。尚有不齐者，勿为侥倖观。秋成虽可望，莫俾向隅叹。
河南巡抚穆和蔺奏盐课改归地丁成效诗以志慰
作者：弘历
朝代：清
体裁：五言排律

换商及加价，两不便民资。去课归之赋，佥同详载咨。西巡询晋悉，方伯报秦宜。兹接豫疆奏，亦称比户熙。免签富无累，按业众非私。所减贳盐价，有馀纳赋遗。制更出郑重，事简免参差。不百不变法，未当以类推。
河南巡抚穆和蔺奏通省得雨普种冬麦诗以志慰
作者：弘历
朝代：清
体裁：七言律诗

河北今春复逢旱，西成通笇六分馀。截长补短虽幸彼，岁歉民艰实缱予。兹报秋霖普沾泽，已看冬麦遍耕畬。固云慰念仍堪虑，汜胜雪膏益望诸。
河南巡抚穆和蔺奏通省正月雨雪情形诗以志慰
作者：弘历
朝代：清
体裁：七言律诗

豫疆最重麦之秋，慰揽新正泽报稠。寒北固欣雪非缺，暄南颇被雨称优。青葱弥望春秧发，闾里无忧市价浮。可识为言当戒满，月馀三四正悠悠。
河南巡抚穆和蔺奏通省雨水粮价情形诗以志慰
作者：弘历
朝代：清
体裁：七言律诗

豫疆夏雨略嫌微，月杪优沾驿报飞。各属被膏胥透润，大田成熟益增肥。市廛粮价日平减，村里民生鲜是非。言教实难三代下，治安无术为年祈。
河南巡抚穆和蔺巡漕内阁学士和琳各报得雨诗以志慰
作者：弘历
朝代：清
体裁：古风

孟春优雪沾，仲春甘雨未。明知时可待，而吾早廑意。先忧每急性，后乐艰怡志。江南淮北报，齐东秦西暨。因以盼河南，今日佳音至。兼之巡漕奏，运路一带被。是则待蒙佑，惟在畿辅地。迩日屡作云，颇有酿霖致。清明昨无风，麦苗润陇际。频起望阴晴，庶几霈时惠。
河南巡抚穆和蔺巡漕给事中斐灵额各报得雪诗以志事
作者：弘历
朝代：清
体裁：七言绝句

两处报来一日同，雪存五寸利农功。徒阴后四日沾泽，更缱保阳恐落空。
河南巡抚穆和蔺报各属得雨诗以志事
作者：弘历
朝代：清
体裁：五言律诗

山左及秦右，俱称春雨优。豫今报膏泽，夏熟幸来麰。各市价将减，大田种已稠。近畿偏望霈，阵澍过增愁。
河南巡抚穆和蔺报得透雨诗以志慰兼志愧
作者：弘历
朝代：清
体裁：七言律诗

报麦收曾有训言，何期透雨沐天恩。亦云廿五连三日，竟获霈霶遍隰原。是地未能计分寸，一心惟愧度朝昏。浅深河北虽殊致，较此究佳犁可翻。
河南巡抚穆和蔺报雨诗以志事
作者：弘历
朝代：清
体裁：七言律诗

太原二月初旬雨，隔日豫疆报更优。各属连朝恩有被，畿南山左信无投。一为其慰一为虑，即此之沾即此愁。拈笔不知所云矣，惟惭惟敬待天庥。
河南巡抚穆和蔺署四川总督保宁同日奏报得雪诗以志慰
作者：弘历
朝代：清
体裁：五言律诗

昨才驰讯驿，今已到䮉章。速报沾豫省，兼欣渥蜀疆。因王得羊幸，慰近为遥庆。频叠叨天佑，益增敬不遑。
河南巡抚胡宝瑔奏报开封得雨
作者：弘历
朝代：清
体裁：七言绝句

豫省春佳夏同旱，邻封延及是吾愆。还教同日沾膏泽，额感敬勤心益坚。
河南巡抚胡宝瑔奏报得雨
作者：弘历
朝代：清
体裁：七言绝句

大河南北麦为秋，驿报欣闻恺泽优。最是人心慰犹望，又希嘉霔霈皇州。
河南巡抚胡宝瑔奏报得雨
作者：弘历
朝代：清
体裁：五言律诗

豫省昨秋涝，麦秋尤廑怀。欣观尺牍奏，普被一犁皆。多稼知犹远，吾忧宁有涯。宵衣吁天佑，六幕永调谐。
河南巡抚胡宝瑔奏报得雪诗以志慰
作者：弘历
朝代：清
体裁：古风

豫省麦为秋，三白望尤切。客冬虽屡沾，优遍实尚缺。况复新涸地，沮洳龟纹裂。是虑孳蝗蝻，萦萦愁弗绝。腊后及初春，乃均被甘雪。不惟滋来牟，兼幸驱遗孽。披章沃天浆，涤我五衷热。加赈已一再，可度青黄节。大田倘及时，更冀西成阅。言慰岂无心，未敢旋愉悦。
河南巡抚胡宝瑔奏报得麦诗以志慰
作者：弘历
朝代：清
体裁：古风

豫民荐臻饥，向隅非一日。察知亟赒救，宵衣廑苦疾。发帑及截漕，大吏俾勤恤。更求致灾故，率为水利失。简能佐方伯，源委阅以悉。支干相灌输，毋致行潦溢。昨秋大举工，今春方告毕。贫民工代赈，价令获一律。借种麦早播，登场庆比栉。稍赖接青黄，讵尽还家室。获慰以为惭，秋收况难必。
河南巡抚胡宝瑔奏报豫省秋收丰稔诗以志慰
作者：弘历
朝代：清
体裁：古风

获麦早志慰，颙为望三秋。豫土本旷衍，苦乏渠与沟。霪潦率致灾，廑此悉心谋。大疏横直干，引支入干流。更幸雨旸时，黍稌均丰收。方伯入章告，谅非虚词投。积歉赖少苏，庆惬舒眉头。复元气不易，莫亟言徵求。
河南巡抚胡宝瑔接驾因问河工民务随遣去
作者：弘历
朝代：清
体裁：五言排律

豫省昨秋涝，宵衣切廑思。尔今来远接，为我说真知。慢颂堤成速，尚怜麦种迟。饔飧得稍给，屋宇可重治。亟藉灾区理，宁须跸路随。往哉勤汝事，东作要乘时。
河南巡抚荣柱奏报得雨诗以志慰
作者：弘历
朝代：清
体裁：七言律诗

京师得雨念齐燕，豫近因之报到先。同是仲春初四五，均沾二麦益芊眠。无妨郊外谷种布，自合街头粮价平。更喜仪封合龙近，为民额手庆忻然。
河南巡抚蒋炳奏报得雪
作者：弘历
朝代：清
体裁：七言绝句

优沾春雪报中州，庆为三农卜麦秋。亦虑征人劳跋涉，权其轻重喜胜忧。
河南巡抚郑大进奏报得雨诗以志慰
作者：弘历
朝代：清
体裁：古风

月之初四五，此间徒惜云。谁知豫乃雨，六寸入地匀。昨岁豫灾重，哀哉沟壑民。布麦称颇广，夏收望实勤。腊雪虽已报，正雨诚欣闻。或可足饼饵，稍以济窘贫。旋转荷天佑，额手感谢频。更盼合龙信，金堤固河濆。
河南巡抚郑大进奏报得雪
作者：弘历
朝代：清
体裁：七言律诗

入冬甘雪未优沾，日甚颙祈意弗恬。接报五时密霙落，积称三寸大田瞻。于灾区也慰尤切，抚近畿斯望更兼。果利麦乎疑信半，即今价已涌闾阎。
河南巡抚阿思哈奏报得雨
作者：弘历
朝代：清
体裁：七言律诗

仲春得雨早闻之，踰月音疏每廑思。却幸报沾嘉澍日，正同优被夜霖时。麦田颗粒增实栗，黍陇秧苗益沃滋。小驻香山披喜牍，昨宵犹是霔丝丝。
河南巡抚阿思哈奏报得雨
作者：弘历
朝代：清
体裁：七言绝句

恒廑中州冬雪少，欣闻春雨普沾濡。更思迤北京畿地，此泽还当被也无。
河南巡抚阿思哈奏报得雨
作者：弘历
朝代：清
体裁：五言律诗

昨览希膏奏，南瞻为吁霖。两旬才阅度，五寸报沾深。此较彼宁异，慰同愧不禁。无他可遣闷，遣闷且拈吟。
河南巡抚阿思哈奏报得雨
作者：弘历
朝代：清
体裁：七言绝句

河南北雨亦同时，致问方称奏报迟。分寸较兹原略欠，麦秋又为系遐思。
河南巡抚阿思哈奏报得雨
作者：弘历
朝代：清
体裁：七言律诗

自春入夏雨沾畿，泽虑他方足也微。今日一封由豫递，前旬五寸值霖霏。遥知禾黍秧全茁，更报麦麰苗益肥。接壤齐郊兼廑念，速询遂命驿传飞。
河南巡抚阿思哈奏报得雨
作者：弘历
朝代：清
体裁：古风

豫省麦收后，又复望霈霖。绥丰愿寰宇，闻即为系心。朝擘奏书囊，了了报喜音。既优更既渥，大田助长森。此则喜快晴，两各纾萦襟。
河南巡抚阿思哈奏报得雨志喜
作者：弘历
朝代：清
体裁：七言律诗

迩日西南云气重，庶几豫省被优霖。披章果报均沾泽，批诺方称略慰心。早种生机回黍稷，新耕绿野出苍黔。设无此雨将成歉，庆后还因惕不禁。
河南巡抚阿思哈奏报得雨志慰
作者：弘历
朝代：清
体裁：七言律诗

初报沾霖继缺霖，惓惓南望候佳音。乍披奏牍才经目，知渥农田大慰心。夏麦逮收增粒实，秋禾助长润根深。莫非民即莫非子，庆不禁还畏不禁。
河南巡抚阿思哈奏报得雨诗以志事
作者：弘历
朝代：清
体裁：七言律诗

齐东西报雨沾甘，即为缱怀河北南。地远因教信迟到，函开始觉慰诚堪。所奇被泽日同一，何幸渥田省竟三。天贶频叨恒自励，愿勤实政戒虚谈。
河南巡抚阿思哈奏报得雪
作者：弘历
朝代：清
体裁：五言律诗

豫省麦为秋，尤希雪泽稠。谁知同日得，更较几分优。递驿速传喜，遗蝗那复留。天恩真广被，额庆遇何修。
河南巡抚阿思哈来迎跸问以豫省政务随遣去
作者：弘历
朝代：清
体裁：五言律诗

连疆来谒跸，前席细询民。去岁逢秋美，经冬望雪频。虽沾究非渥，有泽不应屯。日廑闾阎计，何殊目睹亲。
河南巡抚阿精阿奏麦收八分有馀诗以志慰
作者：弘历
朝代：清
体裁：七言律诗

肯堂昨报九分馀，兹即豫郊披奏书。一百八厅州与县，分盈欠计实非虚。上丰虽逊连疆者，中稔或胜往岁与。齐晋秦音犹未至，天恩一律佑希予。
河南巡抚阿精阿报雨诗以志慰
作者：弘历
朝代：清
体裁：七言律诗

山左近闻春泽覃，缱心便及大河南。沾膏同是十三四，入土均称寸四三。九府四州幸以遍，夏收秋稔望其堪。慰哉不敢心因放，纳稼期遥可易谈。
河南巡抚陈宏谋奏报得雨
作者：弘历
朝代：清
体裁：古风

麦收三月雨，农谣向所传。中州土脉厚，更以麦为天。去岁河堤溃，数郡遭迍�。瓠子幸成功，颇有涸出田。麦芽遍陇青，农父冀逢年。迩日春霖时，南顾心旌悬。朝来览章疏，一雨千里连。饼饵略可期，吾民救眉燃。元气岂易复，虔望秋成全。
河南巡抚陈辉祖奏报通省雨水沾足诗以志慰
作者：弘历
朝代：清
体裁：七言律诗

甫才驰谕问情形，即接封章佳信听。君重臣殷都以穑，此廑彼到略因宁。四州九府遍沾地，稻下黍高茂长町。更近大河工逮蒇，亟祈归溜叩神灵。
河南巡抚陈辉祖奏报麦收分数诗以志慰
作者：弘历
朝代：清
体裁：七言律诗

豫省春霖颇及时，麦收或稔早期之。祇因决口工难就，遂致潦区种有遗。通计尚称八分穫，歉馀稍助万民资。既云慰复继云虑，伫待合龙佳信驰。
河南巡抚雅尔图奏进新麦
作者：弘历
朝代：清
体裁：七言绝句

琴抚南薰日正长，封题新麦白如霜。倚吟不为供晨膳，遥喜千家饼饵香。
河南巡抚雅尔图奏进谷穗盈尺时六月二十日也盖雨眻应时则谷熟之早有如此者既以示臣工爰作诗以志庆
作者：弘历
朝代：清
体裁：五言律诗

民天伊古重，宵旰为祈年。豫省灾伤后，西成企望虔。喜看盈尺穗，俨历有秋田。稍解吾民愠，披薰一畅然。
河南巡抚雅德奏报得雪诗以志慰
作者：弘历
朝代：清
体裁：七言律诗

山东得雨缱河南，驿使欣披报奏函。凝雪积称寸以六，后期沾数日惟三。不徐不疾春宜润，于麦于麰长助含。气迤南何较东冷，寒暄候觉未深谙。
河南布政使景安报雨诗以志慰
作者：弘历
朝代：清
体裁：七言律诗

接境抚臣迎觐时，承宣报雨驿应驰。下旬泽已各属遍，仲月膏欣四寸滋。麦欲浪翻苗润普，禾当犁起种生资。郊畿是日亦云作，旋霁却非渴望期。
河南布政使江兰奏报开封等处得雪诗以志慰
作者：弘历
朝代：清
体裁：五言律诗

方伯勘淮源，藩司驰驿言。开封及各属，雪泽继前番。时日同山左，麦麰润野原。慰遥仍望近，敬以俟天恩。
河南得雨志喜
作者：弘历
朝代：清
体裁：古风

天时不可必，水旱何能齐。惟此饥溺心，黔黎想共知。屡敕守牧臣，毋诩丰亨词。苟存文饰意，有司职遂亏。一遇赈恤行，宁滥毋或遗。今年被恩早，连接甘膏滋。王畿千里间，盈陇翠色披。所愿遍寰宇，时若皆如兹。而奈南北殊，如愿安可希。豫省苦春旱，封章早阅批。自此望洛云，戚戚常在怀。每对时雨降，卜度凝双眉。知近而忘远，彼民其恃谁。首夏月将望，嘉音自南来。连朝盈尺沾，芒种刚及期。禾黍既种袖，麦收仍半之。真堪喜不寐，益励乾惕思。
河南收麦志慰
作者：弘历
朝代：清
体裁：古风

豫省麦为秋，麦收天下足。迩闻小丰年，额手慰心曲。近畿同向年，失望徒眉蹙。燕洛皆吾民，一欣一以恧。转粜需时日，岂如遍多熟。虚幸白占三，实惭幕调六。
河南省报雨诗以志事
作者：弘历
朝代：清
体裁：七言律诗

抚臣奉命河工勘，藩臬飞章报好音。省会才称寸三渥，邻疆或致尺馀深。尺长寸短非均普，春泽夏膏未酌斟。莫讳灾绸缪未雨，仍驰谕令悉吾心。
河复
作者：弘历
朝代：清
体裁：古风

东坡咏河复，乃复澶渊彼。我今咏河复，实复徐城此。尔时虽曾入淮泗，旋即堵闭仍北酾。所以东坡次年晏黄楼，楚舞吴歌把盏喜。自从绍熙南入淮，经徐夺泗多年矣。此实故道要亟归，天然合龙真幸耳。诚谢诚畏诚敬虔，以云诚感诚堪耻。
河徙
作者：弘历
朝代：清
体裁：古风

河徙古纵有，今番实罕遇。白露秋汛过，洪波反盛怒。堤溃致改常，寻思岂无故。帑项虽屡支，楗茭匪素具。以此窃馈闻，按核弊尽露。欲盖乃弥彰，坐听波臣付。小人为已切，遑为斯民虑。其心不可问，欧刀讵能恕。哀哉下河民，淮涨灾已遽。何堪河夺淮，徐邳复沮洳。寝食为弗宁，戚戚增忧惧。赈恤令尽力，障筑方歌瓠。初谓老成人，群称晓河务。受欺乃欺予，龟玉毁于椟。偾辕一至兹，知人难被误。忸怩深自咎，遑肯诿天数。
河源
作者：弘历
朝代：清
体裁：古风

惟岳曰有五，惟渎曰有四。四渎河居一，宏功赞天地。金堤护九曲，迩年每有事。瓠子计已竭，灵源致虔祭。因遣侍卫往，穷源命必至。归来新图呈，旧图称未备。旧云星宿海，便即河源是。蒙古语鄂敦，鄂敦星宿谓。此固非差讹，然河其南寄。因更向西行，溯洄川益邃。色赤作黄金，别流无敢厕。询以蒙古名，曰阿坦郭勒。阿坦谓黄金，郭勒则河义。更西得巨石，询蒙古名字。阿坦噶达素，北极星名意。司水见道经，不约今古契。再上则赤壁，壁端天池积。酾泉作金色，真源信无二。山土胥金色，更无林木翳。东南流折北，屈注三百里。穿星宿海东，色微淡以易。东至贵德堡，遂作纯黄色。向称星宿源，亦未大差致。集林云有人，见妇浣纱异。张骞支机石，更述荆楚记。或到星宿海，傅会传奇伪。统天一所生，轩图旨早示。考订志其详，惟吁安澜赐。
河滩
作者：弘历
朝代：清
体裁：古风

河滩地可耕，或农或为圃。矮者韭与菘，高者禾及黍。一雨总回苏，菁葱满志睹。亦有麦堆埸，颗粒非甚饱。地寒种已迟，半收青黄补。盈虚理有恒，艰致绥丰普。或云时宜晴，砻面入仓庾。所望实奢哉，我亦略同汝。
河道总督康基田等奏报山东曹汛漫工合龙诗以志慰
作者：弘历
朝代：清
体裁：七言律诗

七月南工报漫浸，无何北口溢尤深。北疏南自易为堵，今继昨因愁不禁。图阅笔规相咨度，大勤小励共筹斟。合龙兹庆黄归故，虔谢神庥益惕心。
河道总督李奉翰协办河务安徽巡抚书麟奏清水畅达漕船迅渡情形诗以志慰
作者：弘历
朝代：清
体裁：古风

河臣奏清盛，并减黄之势。既慰仍萦望，漕臣奏未至。况昨漕臣疏，清口仍淤闭。虽设法挽拽，无奈阻艰致。九江十二帮，宝应停水次。待至淮盘验，益致久延滞。小舟迎往验，此实权宜计。今日接河臣，清长八尺暨。兼得西南风，畅出刷黄利。台州前帮船，渡黄衔尾济。未同漕臣报，漕臣南往异。庆幸诚殊常，天佑神助赐。惟增敬以惕，敢曰斯满志。
河道总督李奉翰协办河务安徽巡抚书麟奏清水长发及开坝减黄水情形诗以志事
作者：弘历
朝代：清
体裁：古风

昨据漕臣奏，黄水复淤清。以致江西帮，尚于淮阴停。恐蹈去年辙，切切为不宁。兹接河臣奏，天佑灵雨零。季夏月上旬，优渥沾时行。清水长七尺，禦黄刷沙并。因更煞黄势，坝放王家营。重运或可进，得以速达京。并据书麟报，安徽麦价平。迩复屡霈甘，沟浍皆充盈。斯则益增慰，慰仍增惕情。独是漕臣疏，尚未以时呈。为之意踌蹰，南望犹怦怦。
河道总督李奉翰奏报启坝放清水畅注情形诗以志慰
作者：弘历
朝代：清
体裁：七言律诗

甫经清口奏情形，启放兹诚畅注听。一自黄侵致淤垫，每于清弱训丁宁。即今漕至遂开坝，乃幸流通如建瓴。可惜劳臣空尽瘁，分明功过慰其灵。
河道总督李奉翰奏报淮安得雨诗以志事
作者：弘历
朝代：清
体裁：五言律诗

开封膏雨被，淮浦喜音通。为寸四而五，知时南以东。卫彰泽未逮，齐赵旱仍同。披奏虽称慰，益深惭愧衷。
河道总督李奉翰奏报黄弱清强启坝畅行情形诗以志慰
作者：弘历
朝代：清
体裁：古风

昨报复闭坝，宵旰廑清口。兹报桃汛过，黄水循轨走。清水力已旺，尺三寸高有。更幸西南风，蒙神助佑厚。先启太平河，南北分流受。此事诚慰心，利运通商贸。旬日返故道，天恩承额手。思彼四引河，莫若仍固守。蓄清抵伏汛，批谕商可否。阁臣既差往，佥谋期奠久。昨年苦费心，半途恐孤负。今悉清无恙，方释予心疚。仍惟敬以诚，欹器戒满覆。五字表予衷，不待多言剖。
河道总督李奉翰奏雨水二麦及运河情形诗以志慰
作者：弘历
朝代：清
体裁：古风

淮扬荐被灾，麦收实最要。兹当结穗时，渥沾甘雨膏。稔收预可卜，飞章因入告。卑之莫高论，谦吉满勿蹈。更称运河深，漕艘依次造。中河虽略微，借黄水亦到。披览慰南顾，大胜近年貌。官私胥接济，市价应平校。却瞻百里近，一例暵阳暴。云生风随至，巽二工如约。稽首曷惠宁，嘉㴻盈尺报。
河道总督李奉翰河南巡抚毕沅各报得雨诗以志事
作者：弘历
朝代：清
体裁：古风

河南向屡歉，去岁幸丰遇。元气遂少复，然未十分裕。淮安前年灾，昨秋又失穫。两处胥切心，胥为祈甘�。而何一日中，佳音接两处。都于晦及朔，春膏被优渥。然适月之晦，此惟微雨作。寸馀夫何济，徒观云布濩。麦苗正芃芃，望泽益廑虑。何处非吾民，一慰一愁遽。慰则旋亦忘，愁则难遣去。
河间道中
作者：弘历
朝代：清
体裁：七言律诗

问风略先农桑候，览古欣过礼乐邦。毛氏诠诗真诣独，献王得士果无双。韶开村店春光霭，雪化溪桥野水淙。忆我书斋订经义，几多景仰在明窗。
河间道中作
作者：弘历
朝代：清
体裁：七言律诗

前朝脩市雨淋纤，献县北今五寸沾。尚见牛蹄涔积润，不须蚁穴象重占。资苏丛簇麦麰穗，改观菁葱禾黍尖。迤北未知泽何若，速教详视骑程兼。
河间道中作
作者：弘历
朝代：清
体裁：古风

春初此南巡，为之望雪愁。夏孟斯北旋，复因希雨忧。其间虽霈泽，又隔月馀修。禾黍纵吐苗，麰麦固失收。稚秧迫待润，遍陇青垂头。迩日才生云，狂风吹以流。西北阴势重，深冀佳澍优。无过沾二寸，较此胜一筹。何当普甘霖，远近胥蒙庥。调幕信无能，观民惟含羞。
河间道中再咏前题 其一 日华坊
作者：弘历
朝代：清
体裁：七言绝句

三雍献雅迹真嘉，彰善而今有日华。比似焘黄苴白者，宏开兔苑底堪誇。
河间道中再咏前题 其三 鸣犊河
作者：弘历
朝代：清
体裁：七言绝句

梦帝埋符胥怪诞，岂堪王道辅宣尼。临河不济原天命，鸣犊名因藉以垂。
河间道中再咏前题 其二 毛精垒
作者：弘历
朝代：清
体裁：七言绝句

大毛为传小毛说，博士河间领搢绅。谁识诗坛尊揖让，积薪还右后来人。
河间道中再咏前题 其五 条侯祠
作者：弘历
朝代：清
体裁：七言绝句

谁云善相语全诬，许负偏能相亚夫。从理虽然事荒诞，祸根种不爵徐卢。
河间道中再咏前题 其六 广川台
作者：弘历
朝代：清
体裁：七言绝句

春秋义具天人策，灾异阴阳却鲜稽。未识葩经明哲旨，奚辞谗谪相胶西。
河间道中再咏前题 其四 琴高冢
作者：弘历
朝代：清
体裁：七言绝句

涓彭得术恣浮游，肯为故乡一月留。还复飘然乘鲤去，何来突兀土馒头。
河间道中咏古 其一 献王祠
作者：弘历
朝代：清
体裁：七言绝句

墓傍仍有丛祠在，千载枌榆共史青。尸以祝而庙以祀，得斯岂不在穷经。
河间道中咏古 其一 献王祠
作者：弘历
朝代：清
体裁：七言绝句

班史诸王赞有云，宴安鸩毒述前闻。献王好古事求是，大雅千秋祀不群。
河间道中咏古 其一 献王祠
作者：弘历
朝代：清
体裁：七言绝句

相依祠墓梓和桑，秦火那灾经义长。诗易至今传正学，宁须奇秘诩三仓。
河间道中咏古 其一 献王祠
作者：弘历
朝代：清
体裁：七言绝句

路过河间问古遗，村中云有献王祠。汉唐帝祀废者夥，公道斯民却见斯。
河间道中咏古 其三 扁鹊宅
作者：弘历
朝代：清
体裁：七言绝句

垣方人见事真奇，诊脉徒因名以施。又道轩辕时已有，姓名与宅属应谁。
河间道中咏古 其三 扁鹊宅
作者：弘历
朝代：清
体裁：七言绝句

脉理在平不在奇，存亡那得望而知。神医既有回生术，鄚北何来故宅遗。
河间道中咏古 其三 扁鹊宅
作者：弘历
朝代：清
体裁：七言绝句

自当生与自当死，能死生人讵越人。二语居然示君道，故当扁鹊号医神。
河间道中咏古 其三 扁鹊宅
作者：弘历
朝代：清
体裁：七言绝句

越人舍客遇长桑，谨事因之授禁方。疾论桓侯应及蚤，秦医何自不能防。
河间道中咏古 其二 简子城
作者：弘历
朝代：清
体裁：七言绝句

埋符见说在常山，割据雄图指顾间。剩有荒祠留姓氏，常山依旧矗孱颜。
河间道中咏古 其二 简子城
作者：弘历
朝代：清
体裁：七言绝句

大夫已有常山志，晋岂真公周岂王。此日城终假名耳，失驰早已议王良。
河间道中咏古 其二 简子城
作者：弘历
朝代：清
体裁：七言绝句

属燕何得简城筑，尹铎传应讹晋阳。帝所重儓穆公事，史迁躗语太荒唐。
河间道中咏古 其二 简子城
作者：弘历
朝代：清
体裁：七言绝句

每思周舍叹千羊，尹铎终嘉垒晋阳。赵附晋怀应在此，钧天赐笥失荒唐。
河间道中咏古 其五 董学村
作者：弘历
朝代：清
体裁：七言绝句

三策原非时事疏，醇儒惟董岂虚誉。天人注尽春秋理，繁露翻嫌太凿诸。
河间道中咏古 其五 董学村
作者：弘历
朝代：清
体裁：七言绝句

三载下帷独著书，却言灾异祸招诸。择交自是学人重，弟子何容吕步舒。
河间道中咏古 其五 董学村
作者：弘历
朝代：清
体裁：七言绝句

汉儒贾董并称之，系颈单于董弗为。以此二人分伯仲，春秋繁露却邻奇。
河间道中咏古 其五 董学村
作者：弘历
朝代：清
体裁：七言绝句

汉儒醇者斯人耳，疾自公孙岂系心。三策童时即成诵，推行惭愧至于今。
河间道中咏古 其六 闾邱台
作者：弘历
朝代：清
体裁：七言绝句

挟弓弩对诚明理，宝鼎汾阴乃遁辞。此日闾邱台迹在，能无愧彼下帷师。
河间道中咏古 其六 闾邱台
作者：弘历
朝代：清
体裁：七言绝句

禁弓弩对实佳文，宝鼎辩能周汉分。口给力行殊珷玉，似忘明哲保身云。
河间道中咏古 其六 闾邱台
作者：弘历
朝代：清
体裁：七言绝句

诎服公孙弩禁民，巧言汉鼎得全身。赐金伏法不旋踵，品行原工格五人。
河间道中咏古 其六 闾邱台
作者：弘历
朝代：清
体裁：七言绝句

闾吾虞一字讹三，台筑读书经义探。辨给孽违终不免，省防务教自良谈。
河间道中咏古 其四 亚夫城
作者：弘历
朝代：清
体裁：七言绝句

严令军门细柳营，讹传渤海亚夫城。可知地下埋反狱，卓卓早招怏怏情。
河间道中咏古 其四 亚夫城
作者：弘历
朝代：清
体裁：七言绝句

乘舆行岂乏前旌，介胄将军合出迎。祗以不虞誉过美，至今犹说亚夫城。
河间道中咏古 其四 亚夫城
作者：弘历
朝代：清
体裁：七言绝句

真将军可谓知兵，千载仍称细柳营。敌未至何遽持满，思刘奉世语尤精。
河间道中咏古 其四 亚夫城
作者：弘历
朝代：清
体裁：七言绝句

营临细柳识将军，霸上棘门儿戏群。取箸设非形鞅鞅，温人善相亦徒云。
河间道中忆献王事有作·其一
作者：弘历
朝代：清
体裁：七言绝句

帝子当年好经学，韩毛撰述辟纷哤。至今畿辅称多士，必属河间文物邦。
河间道中忆献王事有作·其三
作者：弘历
朝代：清
体裁：七言绝句

三雍五策善尊闻，宜奖贤藩绩学勤。何事艴然难孝武，勉之翻用举汤文。
河间道中忆献王事有作·其二
作者：弘历
朝代：清
体裁：七言绝句

造次于儒儒好醇，山东俊秀盍朋臻。兔园笑彼梁王武，徒致邹枚词赋人。
河间道中杂咏六首 其一 日华坊
作者：弘历
朝代：清
体裁：七言绝句

请书献乐甚彬彬，华表千秋景行新。令史诸侯传曾读，最心许者是斯人。
河间道中杂咏六首 其三 鸣犊河
作者：弘历
朝代：清
体裁：七言绝句

洋洋渎水播亭滨，地岂名传传以人。尼父回车鸣犊殒，赵邦旋亦入强秦。
河间道中杂咏六首 其二 毛精垒
作者：弘历
朝代：清
体裁：七言绝句

不藉金丝接正传，至今三百有馀篇。张颠尚得太湖号，况是葩经授后贤。
河间道中杂咏六首 其五 条侯祠
作者：弘历
朝代：清
体裁：七言绝句

执坚持重等穰苴，细柳徐行为式车。可惜祸根埋取櫡，温人所相始终如。
河间道中杂咏六首 其六 广川台
作者：弘历
朝代：清
体裁：七言绝句

三丈崇台级几层，董祠移自广川曾。贤良策少即成诵，惟是施行惭未能。
河间道中杂咏六首 其四 琴高冢
作者：弘历
朝代：清
体裁：七言绝句

列仙传里姓名论，生长琴高尚有村。既云赤鲤乘波去，安得人间马鬣存。
河间道中示直隶官
作者：弘历
朝代：清
体裁：古风

河间古瀛州，文物颇可观。前巡适灾馀，室家才苟完。版筑命代赈，雉堞俨崇垣。闾阎亦较盛，菆井腾炊烟。迩来幸屡熟，茧枲粗免寒。览此心为慰，申命亲民官。彼献乃列藩，诗书教尚敦。熙朝际富庶，教之勿畏难。束湿术宜戒，粉饰习并蠲。岂弟行以诚，感民亦匪艰。伫待比户封，吾将鼓薰弦。
油菜
作者：弘历
朝代：清
体裁：七言绝句

紫光阁前油菜青，御河桥下春水渟。迩日春膏实庆幸，一夜风颠意不宁。
治圃
作者：弘历
朝代：清
体裁：古风

爽风驱片云，高空收急雨。飒然衣袂凉，徘徊不知暑。几馀罢吟拈，缓步看治圃。圃师虽鄙言，其言乃可取。曰予学灌园，颇亦历年所。手足为胼胝，腰支常伛偻。寒汲泉底冰，热耨陇头土。夙兴而夜寐，力作良辛苦。然余有所幸，赋质本椎鲁。既不识诗书，讵复谙工贾。利鲜害亦稀，老此不能去。
治平寺
作者：弘历
朝代：清
体裁：七言绝句

上方策骑下山行，小憩精蓝喜治平。傅奕当年知此义，空桑萧瑀不閒评。
治漕
作者：弘历
朝代：清
体裁：古风

迩年勤治漕，今岁方有效。齐豫及江浙，胥先数月到。湖南北江西，重运更綦要。迟早虽不齐，脱帮过同蹈。而且徇蠹吏，带运木为盗。劝惩合明示，宽严各取报。惭愧夫子言，德礼以齐教。
治镜阁
作者：弘历
朝代：清
体裁：七言律诗

层城飞阁沼中央，治镜题名义可详。冰监却非殊水监，政荒率自始心荒。以兹切切怀无逸，敢即熙熙乐小康。外靖内和逢岁美，是吾方寸惧滋长。
治镜阁
作者：弘历
朝代：清
体裁：五言律诗

画阁沼中央，乘閒一泛航。地高无暑气，雨后有风凉。祇益卑宫愧，载思犹水方。顾名筹治理，镜戒古来详。
治镜阁·其一
作者：弘历
朝代：清
体裁：五言律诗

治镜湖中阁，今年初度来。有舟方得到，据座不思回。山影新青倒，波光㴸白开。三层楼适可，莫讶九成台。
治镜阁·其二
作者：弘历
朝代：清
体裁：五言律诗

愁与腻云散，诗将快霁来。画图生以动，凫雁往而回。育物心无斁，时旸眉始开。长唫镜中坐，温峤若为台。
治镜阁八韵
作者：弘历
朝代：清
体裁：五言排律

湖楼名治镜，本自镜中治。四面望无际，三层迥出奇。到须舟楫藉，登便画图披。上下鸢鱼趣，春秋风月思。滕王绛州记，范相岳阳词。文则彼佳矣，义斯我绎之。求贤惟矻矻，勤政要孜孜。无易由言鉴，君难勉力为。
治镜阁有会
作者：弘历
朝代：清
体裁：古风

铜镜及玻璃，胥藉人力为。若水之称镜，澄照自然披。力为者有欲，自然者无私。故此湖中阁，治镜昔名之。敕几敷政间，大公顺应施。庶几如水乎，吾犹日亹斯。
沿堤行三十里观永定河新移下口处兼示直隶总督方观承永定河道白钟山
作者：弘历
朝代：清
体裁：古风

旧时北岸今南岸，近旧南堤今北堤。迁就向宽资荡漾，已看汛过积淤泥。旧识黄河利不分，挟沙东注向瀛濆。浑流今有清流亘，此策思量未易云。新口疏通颇吸川，安澜自可保当前。都来六十年三改，长此经行正未然。给资拨地迁村墅，让水还听一麦耕。安土不难事姑息，那知深意训盘庚。
沿岭降创得斋再题
作者：弘历
朝代：清
体裁：古风

自东而升斋据上，由西以降斋居下。西北高而东南卑，山河万古形非假。兹升西北降东南，斋在岭腰固卑者。因知镃基必待时，前番攀陟为劳也。
沿湖岸过玉带桥二首一韵·其一
作者：弘历
朝代：清
体裁：七言绝句

湖口长桥锁玉河，常时桥下漾舟过。肩舆偶欲循西岸，绿意回苏阅菜坡。
沿湖岸过玉带桥二首一韵·其二
作者：弘历
朝代：清
体裁：七言绝句

往来画舫每从河，今日初从桥上过。写影一围真玉带，几曾印老赚东坡。
泉上
作者：弘历
朝代：清
体裁：五言律诗

泉上重来坐，悠然一室宽。有声满清听，无色不澄观。恰与松篁古，奚妨襟袂寒。何当此习静，又未觉心安。
泉上六咏 其一 泉源
作者：弘历
朝代：清
体裁：七言绝句

四泉流作泗河源，乳窦灵根今古翻。混混从无舍昼夜，是之取尔子舆言。
泉上六咏 其一 泉源
作者：弘历
朝代：清
体裁：七言绝句

泉源有四分而合，泗水因之得以称。溶瀁灵源殊别水，西经阙里圣踪徵。
泉上六咏 其一 泉源
作者：弘历
朝代：清
体裁：七言绝句

石罅淙淙各喷出，汇川曲折泌而清。四泉因致水称泗，天一曾无兮别情。
泉上六咏 其三 泉风
作者：弘历
朝代：清
体裁：七言绝句

几曲淙流汇小池，轻绡还藉细风披。忽抛竹叶平波上，顺水行帆岂异斯。
泉上六咏 其三 泉风
作者：弘历
朝代：清
体裁：七言绝句

泉流虽不藉风轻，点缀偏宜送落英。一种平行赴壑际，也欣摇飏致多情。
泉上六咏 其三 泉风
作者：弘历
朝代：清
体裁：七言绝句

风水由来声气求，籁行波面送泉流。落花益致文章趣，笺展薛涛一幅柔。
泉上六咏 其二 泉云
作者：弘历
朝代：清
体裁：七言绝句

出穴纹如出岫云，平铺澹荡复氤氲。漫猜羲象从龙异，喷作骊珠讵有分。
泉上六咏 其二 泉云
作者：弘历
朝代：清
体裁：七言绝句

泉容雅似云容逸，云起原从泉气蒸。肤寸设如膏雨霈，东郊农事恰方兴。
泉上六咏 其二 泉云
作者：弘历
朝代：清
体裁：七言绝句

流纹舒卷似天衣，时复氤氲吐气机。山出自应川亦出，铺空当作雨丝飞。
泉上六咏 其五 泉藻
作者：弘历
朝代：清
体裁：七言绝句

团叶长条不辨名，绿森潭底渫然清。水仙梳洗水晶发，借得龙宫玉镜明。
泉上六咏 其五 泉藻
作者：弘历
朝代：清
体裁：七言绝句

地生草乃水生藻，草遇冬枯藻弗枯。谩曰水凉水温也，镜中翠带视兹乎。
泉上六咏 其五 泉藻
作者：弘历
朝代：清
体裁：七言绝句

浅蓝深翠带波翻，石发梳来不计番。却似华山山上者，明星玉女洗头盆。
泉上六咏 其六 泉花
作者：弘历
朝代：清
体裁：七言绝句

岸侧崖垠照影鲜，祇称娟净不称妍。濂溪老设移居泗，对此能无爱作莲。
泉上六咏 其六 泉花
作者：弘历
朝代：清
体裁：七言绝句

崖肋杂花映水鲜，绝无尘气有冰妍。设将缩地拟洛浦，玉佩陈王应早捐。
泉上六咏 其六 泉花
作者：弘历
朝代：清
体裁：七言绝句

泉流沿壁壁临泉，壁上春花初放妍。恰似开奁鉴光映，色香都向净明湔。
泉上六咏 其四 泉石
作者：弘历
朝代：清
体裁：七言绝句

一山陪尾隔东西，左右分流各赴溪。碎石铺为翠玛瑙，和阗玉子较斯低。
泉上六咏 其四 泉石
作者：弘历
朝代：清
体裁：七言绝句

泉为动物石弗动，动者能流弗动停。试看寂然感通处，分明错综注羲经。
泉上六咏 其四 泉石
作者：弘历
朝代：清
体裁：七言绝句

边傍底下多奇石，错落常看流荡间。设使游岩蓦遇此，膏肓应不忆箕山。
泉宗庙
作者：弘历
朝代：清
体裁：五言律诗

渐近见环垣，居中庙貌轩。鸿功利畿甸，崇像据泉源。言念耕桑重，斯为衣食原。即看田积玉，已是沐深恩。
泉宗庙小憩得句
作者：弘历
朝代：清
体裁：七言律诗

路指卢沟此必经，于焉传膳小迟停。轩名依绿绿犹稚，泉号浣花花未馨。昨岁新题成旧什，今春有意尚无形。悟知酝酿胜艳裔，橐籥化工乃至灵。
泉宗庙瞻礼
作者：弘历
朝代：清
体裁：七言律诗

御园度节驾言旋，有事春祈及讲筵。塍稻与与叨去岁，庭松蔼蔼又新年。端庄示像肃而叩，绥屡希心刻以虔。撮要名泉三十二，弗因缀景为输田。
泉宗庙瞻礼
作者：弘历
朝代：清
体裁：七言律诗

视朝有事复还宫，路便泉宗庙据中。瞻礼瞥然成隔岁，抒诚莫匪为农功。新松笼户枝交干，夏卉绕阶花满丛。春雨固佳颙再霈，瓣香应鉴此深衷。
泉宗庙祷雨
作者：弘历
朝代：清
体裁：五言律诗

一夜阴无雨，惕然弗释胸。久曾赖神佑，遂以祷泉宗。敢曰时堪待，惟希泽霈浓。君难言不尽，首务在祈农。
泉宗庙纪事
作者：弘历
朝代：清
体裁：七言律诗

泉宗本是水之源，久未臻斯淤土存。亟命疏治春日早，即看芃发夏田繁。悟非亲揽多遗处，事在人为不易论。一可絜凡滋自慎，用因成律示来昆。
泉林七叠旧作韵·其一
作者：弘历
朝代：清
体裁：七言律诗

泉林是我藏诗薮，花木秀而水石明。瑟尔入歌还入绘，妥然宜雨又宜晴。不无旧约寻他践，似有新题向我迎。底事七言艰拙速，不堪回忆侍游情。
泉林七叠旧作韵·其二
作者：弘历
朝代：清
体裁：七言律诗

甫才阙里行寅祀，川上恰当此顺来。总是圣踪钦想像，宁关胜境恣游陪。遥吟俯畅诚佳矣，昔日今时何速哉。一宿饶他松与柏，间间清月伴㣶徊。
泉林行宫八景 其一 近圣居
作者：弘历
朝代：清
体裁：五言律诗

去圣如斯近，纡銮未至遥。林烟锁寒食，泉气漾虚寮。翰墨于焉挹，嚣尘一以消。潜求应不舍，家法具神尧。
泉林行宫八景 其七 古荫堂
作者：弘历
朝代：清
体裁：六言诗

灌木不论名字，古干各具精神。几经春风秋月，适逢美景良辰。千载以来伯仲，百尺之上轮囷。偶坐爱斯嘉荫，缅怀植者何人。
泉林行宫八景 其三 镜澜榭
作者：弘历
朝代：清
体裁：五言绝句

荇藻翠若梳，鳞介纷可数。出墙为泗川，西流自终古。
泉林行宫八景 其二 在川处
作者：弘历
朝代：清
体裁：七言律诗

绰楔伊谁勒屿巅，四围乔木俯临泉。既称夫子在川处，安藉释迦别教传。责实循名又奚必，枕流漱石且云然。从今横尾一拳石，来往何妨著寸田。
泉林行宫八景 其五 九曲彴
作者：弘历
朝代：清
体裁：古风

拳石介中间，左右泉无数。出墙汇为川，始遵泗河路。墙内左者高，亦不向右注。地灵迹必奇，伊谁知此故。溶溶开镜湖，彼岸多古树。我欲揽其秀，曲彴可过步。
泉林行宫八景 其八 红雨亭
作者：弘历
朝代：清
体裁：六言诗

芳郊胜值寒食，岳云初泮朝烟。绿明堤柳疑暗，红湿山花更燃。
泉林行宫八景 其六 柳烟坡
作者：弘历
朝代：清
体裁：古风

清明时节轻丝翠，淡染朝烟新雨霁。此情此景始何年，又识何人吟此际。此际清吟恰值吾，梳风罥霭相扶疏。未藏金衣弄笙管，早教玉斧赦樵苏。因怀点也善别撰，浴乎沂而风舞雩。
泉林行宫八景 其四 横云馆
作者：弘历
朝代：清
体裁：七言绝句

陪尾西来一尾垂，三楹閒馆筑于斯。谁知听乳窦鸣处，恰是看岩云起时。
泉林行宫晚坐·其一
作者：弘历
朝代：清
体裁：七言律诗

别馆春风夕景侵，泉林真个好泉林。盛名难副兹诚副，圣迹宜寻近可寻。川气滃然连古树，暮舂邈尔隐遥岑。神凝乍欲忘机象，剪烛匡床又课吟。
泉林行宫晚坐·其二
作者：弘历
朝代：清
体裁：七言律诗

绰楔穹碑八十年，每来敬识弼仔肩。总林乐利仍依旧，赫濯声灵勉继前。祇祝耕犁丰沃野，幸过筹笔奠新边。卷阿几度分明忆，驹隙迁中有不迁。
泉林行宫晚坐三叠壬午旧作韵·其一
作者：弘历
朝代：清
体裁：七言律诗

旧韵逮兹三叠侵，尚斯泉也尚斯林。一心如是原无改，生面宁须别有寻。现岂为今过岂昔，流仍此水峙仍岑。因难见巧何妨尔，八首居然泐壁吟。
泉林行宫晚坐三叠壬午旧作韵·其二
作者：弘历
朝代：清
体裁：七言律诗

壬午诗成廿二年，新题每并旧题肩。奉游尔日空期后，绝望今时怆忆前。石罅泉声鸣竹外，窗棂月影度松边。清宵假寐明朝去，恰自迁中识不迁。
泉林行宫晚坐叠壬午旧作韵·其一
作者：弘历
朝代：清
体裁：七言律诗

暮色苍然自远侵，鸟声渐觉息乔林。诗书有味宵堪伴，泉石虽佳晚罢寻。拂埭竹簧常入座，摇窗松盖亦笼岑。居原近圣思力学，何必摛词屡藻吟。
泉林行宫晚坐叠壬午旧作韵·其二
作者：弘历
朝代：清
体裁：七言律诗

晏坐行宫阅六年，勤民依旧一身肩。祝釐游豫弗离侧，绳武显承恐负前。画景权收春宇外，诗情清课夜檠边。于斯意永迟眠可，秉烛宁须步屡迁。
泉林行宫晚坐叠辛卯旧作韵·其一
作者：弘历
朝代：清
体裁：七言律诗

静坐心无外物侵，如鱼潜藻鸟栖林。思惟不息敬诚验，学匪徒空义理寻。绕砌泉音暗曲峡，满窗月影度遥岑。几番旧什历书壁，境业如何一再吟。
泉林行宫晚坐叠辛卯旧作韵·其二
作者：弘历
朝代：清
体裁：七言律诗

书幌重开又五年，仍馀结习敲吟肩。奉游慈辇言期后，默对幽斋心惜前。岩嶂色收帘幕外，松涛声递榻床边。如斯声色摐摐里，不觉流阴即渐迁。
泉林行宫晚坐四叠壬午韵
作者：弘历
朝代：清
体裁：古风

午风雨后晚凉侵，暮色苍然来远林。消得书斋此閒坐，似胜画境费忙寻。几番付以七言句，未足酬乎万古岑。拟罢重赓九叠韵，十章可当十全吟。屈指倦勤剩六年，即今犹未歇仔肩。万民衣食寸心里，百吏贤愚两目前。那更閒情宵旰外，问他佳赏石泉边。修身敕政无二理，总合戒之被物迁。
泉源
作者：弘历
朝代：清
体裁：七言绝句

泉源岁久致湮淤，拔草除泥事剔疏。况有神尧遗迹在，引流导泽益殷予。
泉源石壁
作者：弘历
朝代：清
体裁：七言绝句

奔流迅澓萦奇石，上有松崖倚白云。山鸟饮泉林际下，带将松子落纷纷。
泉香亭
作者：弘历
朝代：清
体裁：古风

声固泉之能，香实未前闻。是亭曰泉香，其故或得云。香惟交鼻观，声乃接耳根。香声及鼻耳，斯名谁所分。泉香何不可，奚必劳疑黂。点波几片花，亦觉扬清芬。
泉香亭
作者：弘历
朝代：清
体裁：古风

引流就下为飞瀑，事半其功乃得倍。虽有智慧当乘势，虽有镃基要时待。小亭池上正对泉，泉香四季霏真宰。从闻思修色即空，不炷而参观自在。
泉香亭
作者：弘历
朝代：清
体裁：古风

盘固富于泉，艰致在成池。叠石为崖略，居然可贮斯。来源既弗穷，去流仍有酾。不亏复不盈，小亭日俯之。声实与耳谋，色亦供目披。其香在虚无，静惟鼻观宜。
泉香亭
作者：弘历
朝代：清
体裁：七言绝句

石围亭俯碧池塘，雨霁瀑声较昨强。风静水清千片玉，点波两字写泉香。
泉香亭·其一
作者：弘历
朝代：清
体裁：七言绝句

引水飞来贮作池，搆亭其上坐临之。抚笺一晌成吟际，雅似南巡龙井时。
泉香亭·其一
作者：弘历
朝代：清
体裁：七言绝句

泉上小亭肖龙井，其池为坦瀑为悬。竖三际横十方遍，奚必区分南北焉。
泉香亭·其一
作者：弘历
朝代：清
体裁：七言绝句

设法为池上搆亭，凭窗坐可俯清泠。昨年龙井镜光里，一例照予两鬓星。
泉香亭·其三
作者：弘历
朝代：清
体裁：七言绝句

引流屈注落崔嵬，到此盈科镜影开。一例凭窗俯镜者，不知今昔去和来。
泉香亭·其三
作者：弘历
朝代：清
体裁：七言绝句

根尘底用屡评量，味色声原总一香。分相由来即合相，是常个里具非常。
泉香亭·其二
作者：弘历
朝代：清
体裁：七言绝句

乙已曾吟泉欠香，既转语谓有花芳。兹临溅石泠泠者，笑我辞多总弗当。
泉香亭·其二
作者：弘历
朝代：清
体裁：七言绝句

甲辰己酉岂殊时，六载风光睫眼驰。自觉人犹如是也，不期增鬓几茎丝。
泉香亭·其二
作者：弘历
朝代：清
体裁：七言绝句

香味色声四官受，泉惟三有独无香。忽然花片其间落，斯岂非乎水一方。
泉香亭三首一韵·其一
作者：弘历
朝代：清
体裁：七言绝句

泉香应在夏之时，春水田田出尚迟。却忆西湖龙井上，地暄候早叶当披。
泉香亭三首一韵·其三
作者：弘历
朝代：清
体裁：七言绝句

色声香味原俱幻，三有一无乙巳诗。兹逮八旬殊境诣，一胜三不在多辞。
泉香亭三首一韵·其二
作者：弘历
朝代：清
体裁：七言绝句

叶未见何况花矣，泉香然岂系乎斯。笑予未免拘墟耳，言去那能坐待之。
泉香亭上即景
作者：弘历
朝代：清
体裁：七言律诗

泉香亭子效龙泓，龙井居然缩地呈。月照岂分南北想，风吹不断昔今声。落花自有文章趣，泻涧全无留恋情。对此应忘一切念，难忘江国念民生。
泉香亭偶成三首·其一
作者：弘历
朝代：清
体裁：七言绝句

肖得西湖龙井亭，每来辄为小延停。泉香此际春寒勒，想彼田田叶已青。
泉香亭偶成三首·其三
作者：弘历
朝代：清
体裁：七言绝句

泉香固以荷香得，荷未开香泉似无。举目檐题还自笑，循名著象若斯乎。
泉香亭偶成三首·其二
作者：弘历
朝代：清
体裁：七言绝句

小景溪亭写浙杭，泉清惬意遂名香。南巡万姓情亲切，即境依然不忍忘。
泉香亭再题钱维城画龙井八景册
作者：弘历
朝代：清
体裁：七言律诗

本自田盘富石泉，略摹龙井遂同焉。境疑南国巡方日，画在文臣视学年。因以弆藏时印證，底须毕肖昔方圆。江乡归去俄成古，不觉披图一惘然。
泊舟乘凉·其一
作者：弘历
朝代：清
体裁：七言绝句

云敛长空碧宇苍，泊舟矶畔试乘凉。风来水面含新爽，树张清阴送夕阳。
泊舟乘凉·其三
作者：弘历
朝代：清
体裁：七言绝句

菱花净拭木兰恬，一刻能消一日炎。秋意今朝知几许，素蛾才扫半眉纤。
泊舟乘凉·其二
作者：弘历
朝代：清
体裁：七言绝句

金风徐拂绿杨条，暑气能馀几日骄。略得心怡忧转继，浑河曾否涨痕消。
泊舟夕景
作者：弘历
朝代：清
体裁：五言律诗

别馆临春淀，兰舟坐晚晴。水风侵夕冷，渔火隔洲明。行漏旋移晷，温花尚吐荣。依然青雀舫，未免一牵情。
法云寺
作者：弘历
朝代：清
体裁：古风

处处有流水，面面多奇峰。乃入龙井路，妙想真难穷。调御一朵拈，随宜现花宫。顾弗事庄校，示诸万有空。是谓法云旨，初非恒所逢。
法喇
作者：弘历
朝代：清

服牛乘马取诸随，利器殊方未可移。似榻似车行以便，曰冰曰雪用皆宜。孤篷虽逊风帆疾，峻坂无愁衔橛危。太液拖床龙凤饰，椎轮大辂此堪思。
法林寺戏题
作者：弘历
朝代：清
体裁：七言绝句

书斋禅室杳然清，午静时闻钟磬声。此日经过重想像，当年佔俾一儒生。
法源寺瞻礼
作者：弘历
朝代：清
体裁：五言排律

最古燕京寺，由来称悯忠。沧桑已阅久，因革率难穷。名允法源称，实看象教崇。甲寅创雍正，戊戌葺乾隆。是日落成庆，初春瞻礼躬。所期资福力，寰宇屡绥丰。
法藏寺
作者：弘历
朝代：清
体裁：古风

双峰法藏本一路，为彼多纡此径来。竟有风萝扫尘迹，那无天花落讲台。乙亥戊寅如是耳，挥毫落纸何为哉。户外盘龙松落落，有言奚似无言该。
法藏寺
作者：弘历
朝代：清
体裁：古风

双峰法藏近尺咫，石栈萦纡能令远。一带禅林欲毕游，云扉萝径穷委宛。草亭静对盘龙松，太古色满清听满。图其大概归细吟，坐久恐防行漏晚。
法藏寺
作者：弘历
朝代：清
体裁：七言绝句

法云界里青春静，祇树林中翠䍐移。却指盘龙犹好在，盘龙笑答不惟斯。
法藏寺
作者：弘历
朝代：清
体裁：古风

法藏何年名，残碑无觅处。半字与满字，吾将问调御。但见盘龙松，童童翠如故。转三轮则然，提全物胥悟。画写及诗吟，多事翻成误。小憩适可还，林外钟声度。
法藏寺
作者：弘历
朝代：清
体裁：七言绝句

法藏古松不可孤，金仙礼罢小踟蹰。片时仆从亦憩息，云罩遥瞻便问途。
法藏寺
作者：弘历
朝代：清
体裁：古风

法藏缘何名，盖以三乘萃。而兹山寺中，僧无一识字。问律律不守，问禅禅弗会。似此名实乖，披衲为何事。寻思色与空，万物本自备。摆脱律和禅，或即第一义。
法藏寺
作者：弘历
朝代：清
体裁：七言律诗

法藏青松近比邻，间乘路便栈途遵。一峰回处一溪转，疑彼幻还疑此真。总是六如所檃括，无妨半晌且逡巡。盘龙东院重相晤，共尔又逢乙巳春。
法藏寺
作者：弘历
朝代：清
体裁：五言律诗

路转又殊胜，精蓝栖碧岑。定光遥在望，法藏此先临。山色皈真境，禽声出慧林。盘龙松识我，苍翠满庭阴。
法藏寺
作者：弘历
朝代：清
体裁：古风

青峰寺中凭虚窗，法藏寺乃近尺咫。及至笋舆历溪壑，盘岰㠡将近一里。舆人数息命缓步，肯以己逸劳忘彼。盘龙松似古友存，后之今昔同一视。
法螺寺
作者：弘历
朝代：清
体裁：古风

前朝跋山路，法螺近咫尺。却为游华山，竺庵暂虚掷。灵岩今返跸，取便寻幽适。牝谷才几曲，便觉仙凡隔。石泉常似咽，磴道不嫌窄。别室亦潇洒，松竹有佳色。微辨来时路，下盘绿云隙。
法螺寺
作者：弘历
朝代：清
体裁：五言律诗

取胜多因僻，入山不厌深。岩花标法喜，埭竹空禅心。云态任舒卷，泉声自酌斟。华峰窗户里，曾倚笠亭吟。
法螺寺
作者：弘历
朝代：清
体裁：古风

法螺致幽阒，径路亦䆞窱。其傍精舍添，乃自宏谋造。殊弗以为韪，成事不说告。此后每频来，颇堪畅吟眺。庵中坐调御，拈花亦微笑。却匪示别传，似笑庄严闹。
法螺寺
作者：弘历
朝代：清
体裁：古风

甫别高义园，言瞻法螺寺。山路不十里，遂造精微地。何以识精微，水明山复翠。梵宇据深窈，朴鲜庄严事。风幡标法音，云峰矗螺髻。左厢试展步，微嫌饰点缀。徒增净域景，未识如来意。
法螺寺
作者：弘历
朝代：清
体裁：七言绝句

竹径通幽竺宇披，高楼延赏坐移时。华山更不烦重到，几席之间揽莫遗。
法螺寺
作者：弘历
朝代：清
体裁：古风

诡石诧奇峰，苍松盘曲径。窅窕深翠处，林壑相掩映。春禽唱清音，涧花含净性。梵宇到面前，乃识藏邃夐。出密忽登高，望远如临镜。吴中寺亦多，此独以幽胜。设以拟诗人，非贾宜在孟。
法轮寺
作者：弘历
朝代：清
体裁：古风

梵语转轮王，又称帝释天。盖司世间者，皇王之谓然。世出世间法，相需相得诠。四塔围都城，斯乃居北焉。果然一统成，佳兆已符前。兹令演国语，三乘因以宣。诸事弗忘旧，二陵应鉴旃。
法镜寺
作者：弘历
朝代：清
体裁：七言律诗

路回天竺此重经，庚子新修备憩停。赐额无过允僧请，应声因以愧身型。镜悬佛智大圆白，塔矗神尼不断青。静室茗馀思往事，岂缘求悦失明刑。
法镜寺口占
作者：弘历
朝代：清
体裁：七言绝句

佛云法本法无法，如是何当有镜圆。置却有无及法镜，三千大小照都全。
泗水源
作者：弘历
朝代：清
体裁：古风

括地志泗源，在兖州陪尾。稽古有宿志，而况亲临是。潨潨翻趵突，不知凡有几。云以四得名，举其大者耳。导淮自桐柏，东会入于海。淮已让河兮，泗亦济运矣。均非禹贡故，今古异如此。安得奏底绩，吾民免垫圮。
泗水源上作
作者：弘历
朝代：清
体裁：古风

陪尾多名泉，流云此其最。乳窦淙灵脉，成池汇众派。其清鉴毛发，其甘拟沆瀣。水藻经冬活，梳为锦绣带。石子铺底匀，讶作珠琐碎。我来凡四度，每度殊神会。春风凭曲栏，满目生清快。遐思子在川，末由叹又喟。
泛平安月镜舟因题·其一
作者：弘历
朝代：清
体裁：五言律诗

霞照未云残，蟾光已耐看。镜烦新雨洗，轮较昨宵宽。远嵪入清影，微风漾细澜。御湖即寰海，胥此愿平安。
泛平安月镜舟因题·其二
作者：弘历
朝代：清
体裁：五言律诗

月镜水中央，光含淰淰凉。自然宜玉宇，那是铸轩皇。适可良游止，漫穷清夜长。西南云又起，便雨正何妨。
泛昆明湖观荷四首·其一
作者：弘历
朝代：清
体裁：七言绝句

快霁轻风暑欲消，昆明湖水涨浮桡。堤西那畔荷尤盛，遂与沿缘过镜桥。
泛昆明湖观荷四首·其三
作者：弘历
朝代：清
体裁：七言绝句

高下霞衣衬绿裳，微风香气满银塘。不同凡卉于何见，态自飘姚性自庄。
泛昆明湖观荷四首·其二
作者：弘历
朝代：清
体裁：七言绝句

雨艰夏仲致开迟，季月优霖酣放姿。可识水华犹待泽，竞呈净植照朝曦。
泛昆明湖观荷四首·其四
作者：弘历
朝代：清
体裁：七言绝句

太华峰头十分一，非从想像实观斯。西南岸近睇佳榭，便涉山轩俯览奇。
泛月
作者：弘历
朝代：清

三百六十日，朔望各十二。泛月惟宜夏，望夕才三次。其间光明夜，屈指堪数计。阴晴复不定，诚哉过隙易。今夕乃何夕，际此银蟾䴡。箖箊多静籁，湖山有佳致。漫倚洞箫和，莫酌新篘醉。即事吟五言，㣶徊抒遐思。
泛月
作者：弘历
朝代：清
体裁：古风

三百六十日，朔望各十二。泛月惟宜夏，望夕才三次。其间光明夜，屈指堪数计。阴晴复不定，诚哉过隙易。今夕乃何夕，际此银蟾丽。箖箊多静籁，湖山有佳致。漫倚洞箫和，莫酌新篘醉。即事吟五言，㣶徊抒遐思。
泛月
作者：弘历
朝代：清
体裁：古风

佳蟾应在月之望，况值云开霁光放。塞湖此景不可孤，因教青雀乘时漾。馀缕初夕犹徘徊，团轮甲夜遂朗畅。乍欣桂楫浮露润，何必锦帆逐风飏。小部鼓吹都弗藉，鹤唳偏宜和鹿唱。稍容与便命棹还，长夜为欢惧无当。
泛月
作者：弘历
朝代：清
体裁：古风

傍晚喜快晴，中天晶素月。踰弦轮渐宽，过雨光益洁。乘凉合登瀛，泛景宜夏节。云影带冰纨，蟾彩流玉阙。稍觉飒衣襟，耐可鉴毛发。漏声无妨迟，藻兴不期发。依然湘竹舫，隔岁又已忽。
泛月
作者：弘历
朝代：清
体裁：古风

傍晚襄云徂，天色蓝于水。望晴剧迩来，晴定今朝是。新月宽较眉，当秋益清美。谁知雰雯中，偷过数宵矣。今宵可孤负，缓棹沧池里。暝早载光长，籁峭延凉驶。所以异于夏，景迁实定理。掞藻兴因豪，侍臣谓我喜。我喜讵在兹，盖在宜农耳。
泛月
作者：弘历
朝代：清
体裁：古风

兰舟发枉渚，沿缘临平湖。平湖夕籁凉，冰轮印方诸。爱此宜秋色，朗朗复如如。点缀无纤云，高标惟碧虚。涌金难为状，浮玉诚何须。棹缓防荡荷，帆轻可友凫。岸虫已如斯，爝火何为乎。既不滥飞觞，亦慢勤披书。飒然清净光，吾意与之俱。
泛月
作者：弘历
朝代：清
体裁：古风

四时秋月佳，孤负诚可惜。凉雨已驱炎，晚田略被泽。明蟾如有约，繄我素莫逆。容与浮轻舟，荡漾镜光碧。云容欲就閒，蛩音不待夕。代谢讵少假，瞥过思何益。
泛月
作者：弘历
朝代：清
体裁：五言律诗

塞湖泛以初，轻舫适相于。素月上已上，清风徐不徐。四围山隐树，一片水明蕖。万景空澄里，银蟾祗自如。
泛月
作者：弘历
朝代：清
体裁：古风

塞苑早晚凉，秋湖率罢泛。今岁恰通闰，七月中伏占。夕阳炽炎热，波风披潋滟。上弦倏已过，团轮祗微欠。快霁净纤翳，木兰徐解缆。乘流任去来，弗棹亦弗帆。四山暮色侵，一空澄景鉴。始觉暑气消，渐喜寒光淰。心与境俱融，神如水以淡。岸蛩忽送声，原此金�验。
泛月
作者：弘历
朝代：清
体裁：五言律诗

夜夜素华流，嫦娥应爱秋。冰光寒不湿，镜影注还浮。荷度远香细，蛩添暗响稠。中年情味别，对此喜兼愁。
泛月
作者：弘历
朝代：清
体裁：七言律诗

天心水面晚来清，荷芰香中素舸横。影入楼台凉自至，魄浮波浪体如轻。耐堪静对宣毫把，陡忆遥悬刁斗明。倾耳西来佳信报，官军即取库车城。
泛月
作者：弘历
朝代：清
体裁：五言律诗

将弦月宜泛，日日就圆轮。光是秋无比，情于人有因。閒云犹点缀，闪水亦涟沦。朗照银河畔，黄姑待渡津。
泛月
作者：弘历
朝代：清
体裁：古风

崦嵫日未落，白榆月已悬。由来惜景心，比我犹殷然。乘凉泛青雀，水气飒爽延。西舂轮渐微，半魄影始娟。因悟阳德昭，凡光莫争先。在湖斯言湖，良夜讵可捐。清辉方就盈，冰匡过上弦。塞中不易值，万山翠逼天。须臾翠不见，白水涌金涟。倚吟曾得句，犹忆甲戌年。弹指九春秋，契阔谁为怜。
泛月
作者：弘历
朝代：清
体裁：古风

心怡觉景好，行乐瞻蟾河。薄暮敛霁霞，入夕含烟波。烦暑兰塘消，轻凉葛衫多。奏响岸依竹，送香舟度荷。寄怀属月镜，延咏欣星罗。
泛月
作者：弘历
朝代：清
体裁：古风

新月阔于钩，泛舟已可载。西舂灿晚霞，乘凉意并在。霞散略苍然，清光故堪爱。笙歌翻觉闹，吟咏斯不废。流阴阅一年，澄瀛依旧对。
泛月
作者：弘历
朝代：清
体裁：五言律诗

新月阔于钩，雅宜载以舟。可孤七月景，又是一年秋。淡影林端照，寒光空际流。行将驻塞馆，策骑更山游。
泛月
作者：弘历
朝代：清
体裁：七言律诗

春风秋月有恒论，泛月应秋不待言。且喜清宵值几暇，恰当骤雨过河源。宜人佳景宁当掷，盈手寒光若可扪。邈尔含毫对流影，惜分阴亦此中存。
泛月
作者：弘历
朝代：清
体裁：五言律诗

晚风烦暑净，魄夕絮云徂。即渐迟宫漏，聊因泛御湖。印波光上下，隔岸景虚无。一例蓬窗眺，番番兴会殊。
泛月
作者：弘历
朝代：清
体裁：五言律诗

最爱金�月，閒移玉镜舟。目同初魄洁，心与素秋谋。露芰香吹远，风萤影度浮。去年即此夕，举首盼西流。
泛月
作者：弘历
朝代：清

最爱金𩏶月，閒移玉镜舟。目同初魄洁，心与素秋谋。露芰香吹远，风萤影度浮。去年即此夕，举首盼西流。
泛月
作者：弘历
朝代：清
体裁：古风

池塘暑雨过，鸦背斜阳翻。兰舟宜泛月，水风爽且寒。是时恰望夜，圆魄出东山。素辉流入怀，可寤不可言。丝管厌繁会，山水寻清欢。清欢未云已，驰情忽万里。三军枕雪戈，一轮应共此。怦然命返舟，露布伫报喜。
泛月
作者：弘历
朝代：清

泛月宜何处，山庄景最新。夏宵含飒爽，塞水漾明沦。鹤唳孤松顶，鹿寻曲涧滨。锤峰玉台迥，温峤早痴人。
泛月
作者：弘历
朝代：清
体裁：古风

泛月雅宜湖，御园湖实广。泛月又宜夏，夏夕兼乘爽。晴雨迩来时，适可兰舟荡。弦后轮就盈，望前魄早上。载此光徘徊，泛彼波漭瀁。虚明澄澈间，廓然涵万象。此景隔去年，去年不堪想。
泛月
作者：弘历
朝代：清
体裁：七言律诗

渐上东冈素彩鲜，晚凉试泛木兰船。那忘前岁曾游景，却喜今秋初度圆。赤壁移来紫塞外，银河朗到白榆边。印波若悟同中异，一指何妨半与全。
泛月
作者：弘历
朝代：清
体裁：古风

独坐懑无聊，向晚扁舟放。望前轮渐圆，雨后气偏爽。湖山供静参，花木惬幽赏。蝉韵出槐堤，萤光逐兰桨。万汇争其时，吾宁息情想。同观人去遥，玉轮依旧朗。
泛月
作者：弘历
朝代：清
体裁：古风

玉钩生西岭，流光明且洁。湖山增静嘉，几席殊清绝。晚来骤雨霁，凉籁催残热。哉魄届上弦，梧影弄明灭。照编欣有辉，如轮慢愁缺。扁舟恣吟览，尽堪自怡悦。
泛月
作者：弘历
朝代：清
体裁：古风

碧宇无纤云，夕阳高树晃。对时豁郁蒸，吾心亦舒昶。清风既满湖，下舂渐隐榜。过弦月在午，扬辉焕晶朗。徘徊欲入怀，拟议难成象。百层紫金塔，横卧波沆漭。如是从谁闻，华严大方广。
泛月
作者：弘历
朝代：清
体裁：古风

秋月无不宜，最宜中秋月。乃多值塞上，林隙延蟾窟。今秋御园度，时节不可忽。生魄光欲流，澄池波更活。试泛木兰舟，真在水精阙。岸虫声正繁，盆桂香偏馞。广寒乍飞来，倚吟逸兴勃。
泛月
作者：弘历
朝代：清
体裁：五言律诗

荷浦香犹细，兰舟兴可依。拂波飘籁爽，近月列星稀。响涩蜩螗韵，光微熠耀飞。时炎因闰早，飒尔御生衣。
泛月
作者：弘历
朝代：清
体裁：古风

襄云向晚间，婪暑依秋退。望前傍下舂，昂首月已在。三时岂无月，秋轮实可爱。入波潋滟光，盈手清凉界。木兰著缓荡，俯仰欣澄对。岸蛩有飒音，汀蓼多萧态。惬赏则不无，长夜夙所戒。眼瞥隐西山，心共驰回塞。
泛月
作者：弘历
朝代：清
体裁：古风

西北风荐爽，徂云舒我怀。玉蟾迎望夕，流光正徘徊。沧池潋金波，兰舟试溯洄。新蝉一两鸣，初荷三五开。天豁沉星辰，倒影浸楼台。即景今昔同，胡为情恻哉。
泛月
作者：弘历
朝代：清
体裁：五言律诗

雨过天如洗，湖宽月有容。平铺上下镜，倒映两三峰。拂棹金波涣，湿衣玉露浓。不须弦管奏，笔砚足清供。
泛月
作者：弘历
朝代：清
体裁：古风

骤雨过河源，缃云一以敛。秋蟾向圆际，囧囧清光澹。时我当慰志，御湖聊游览。金波叠绮縠，玉蕊霏菡萏。舟徐棹不鸣，岸近萤犹点。苏壁兴飘飘，谢楼寒晻晻。酒醴设弗斟，笙歌俗可减。恶旨彼宜钦，长夜吾岂敢。
泛月·其一
作者：弘历
朝代：清
体裁：七言绝句

傍晚翔云净碧天，天光波影远相连。初销残暑寒犹未，载月平湖一放船。
泛月·其一
作者：弘历
朝代：清
体裁：七言绝句

姮娥不耐独徘徊，推出东冈镜影来。秋意满湖人未识，阴虫唧唧岸旁催。
泛月·其一
作者：弘历
朝代：清
体裁：七言绝句

快雨还欣朗霁佳，筹农今日略开怀。上弦初过轮将满，画舫堤傍早候排。
泛月·其一
作者：弘历
朝代：清
体裁：七言绝句

晚风微拂暑全消，渐涌冰轮天泬寥。蝉噪萤流纷曲浦，梧疏荷净澹清宵。
泛月·其一
作者：弘历
朝代：清
体裁：七言绝句

西岭横霞放晚晴，水天上下相含清。玉轮又值将盈夕，高映兰舟得意明。
泛月·其一
作者：弘历
朝代：清
体裁：七言绝句

踰弦魄影渐生光，溪面风过带细凉。青雀不须牵锦缆，依稀烟柳度江乡。
泛月·其一
作者：弘历
朝代：清
体裁：七言绝句

雨净天光云敛空，御湖初递芰荷风。琉璃世界虚明景，只拟银河路可通。
泛月·其三
作者：弘历
朝代：清
体裁：七言绝句

回汀容与泛清涟，近水楼台蘸影鲜。一晌忘言欣静观，平湖烟景似常年。
泛月·其三
作者：弘历
朝代：清
体裁：七言绝句

暮色西山隐翠螺，银蟾容与漾金波。欲知闰夏相应处，泛月饶他一度多。
泛月·其三
作者：弘历
朝代：清
体裁：七言绝句

汎潋鸥波荡桨迟，红桥雁齿座中移。吟髭赢得增如许，载月依然旧岁时。
泛月·其三
作者：弘历
朝代：清
体裁：七言绝句

波潋沦漪魄影流，聊因载月试清游。寥萧风景今宵觉，应是姮娥急报秋。
泛月·其三
作者：弘历
朝代：清
体裁：七言绝句

浦云染赤作天霞，水态山容斗月华。为爱荷妆临玉镜，却教鱼跃避金蛇。
泛月·其三
作者：弘历
朝代：清
体裁：七言绝句

画屏银烛两无藉，蛩语萤辉俱可怜。最是良宵方寂寂，依然佳景自年年。
泛月·其二
作者：弘历
朝代：清
体裁：七言绝句

扁舟又泛今宵月，一梦还思旧岁人。正待寻欢期适兴，无端即景更伤神。
泛月·其二
作者：弘历
朝代：清
体裁：七言绝句

水面风来递爽凉，开舟犹自带斜阳。沿洄几曲下春落，玉魄天中渐布光。
泛月·其二
作者：弘历
朝代：清
体裁：七言绝句

清风徐来波不兴，赋才玉局句堪称。汉边疑见浮槎影，人在玉楼楼上层。
泛月·其二
作者：弘历
朝代：清
体裁：七言绝句

湖心无藉树朦胧，烱察秋毫万里空。蛩语数声风露下，向来忧乐两忘中。
泛月·其二
作者：弘历
朝代：清
体裁：七言绝句

湖阔分明受月多，堤翘溪艳斗婆娑。清宵捡校花难辨，棹趁芳飙弄浅波。
泛月·其二
作者：弘历
朝代：清
体裁：七言绝句

澄廓湖光晚籁清，蝉声才断复蛩声。依稀昨岁舟中景，如驶流阴暗里惊。
泛月·其二
作者：弘历
朝代：清
体裁：七言绝句

画船如近水楼台，鉴影波纹面面开。最好虚明参色相，底须丝管侑樽罍。
泛月·其五
作者：弘历
朝代：清
体裁：七言绝句

清吟静倚画中诗，渚畔停桡有所思。髣髴年来明月下，焚檀煮茗恰移时。
泛月·其四
作者：弘历
朝代：清
体裁：七言绝句

不湿寒光潋滟浮，瘦于冰鉴阔于钩。嫦娥似与秋为约，已遣飞萤度渚流。
泛月·其四
作者：弘历
朝代：清
体裁：七言绝句

烦暑依迟向晚消，兰舟独放御湖遥。湛虚楼阁临三岛，涵影星辰动九霄。
泛月·其四
作者：弘历
朝代：清
体裁：七言绝句

芦花丛里白鹭飞，飞入浦烟带影归。岸转舟行月过午，湛湛凉露沾人衣。
泛月三首·其一
作者：弘历
朝代：清
体裁：七言绝句

山古湖宽列仙地，气澄云敛好秋时。御园漫惜启跸早，塞苑端欣泛舸宜。
泛月三首·其三
作者：弘历
朝代：清
体裁：七言绝句

满目冰光满意清，前年佳趣记分明。笑他痴羡广寒者，未识人间有玉京。
泛月三首·其二
作者：弘历
朝代：清
体裁：七言绝句

野湖傍晚十分凉，执事传宣换絮裳。何不言旋归邃宇，爱他萧景引怀长。
泛月二首·其一
作者：弘历
朝代：清
体裁：古风

今岁节候早，夏五如六月。傍晚因乘凉，耐可兰舟发。湖心风更爽，山西日已没。皓魄在天中，清光鉴毛发。无心成夜游，徘徊广寒阙。
泛月二首·其一
作者：弘历
朝代：清
体裁：古风

连朝晴送爽，新月渐就圆。一以答景光，一以趁清閒。延凉水面佳，夕阳便开船。夕阳未栖岭，半蟾已丽天。西岸沿树阴，树阴东张迁。日落暮色苍，祇在须臾间。
泛月二首·其二
作者：弘历
朝代：清
体裁：古风

日光隐虞渊，月光散榆市。光同大小殊，阴阳理宜尔。盈手皎若冰，拂面凉于水。寻常识湖岸，望讶无涯涘。小泛亦收舫，乐处贵知止。昨岁泛月况，弹指而已耳。
泛月二首·其二
作者：弘历
朝代：清
体裁：古风

树蝉弄声细，草萤作光小。冰轮与寒谋，暑薰一以埽。入水潋金波，溶㵝复皛皎。水风转觉凉，纱衣添亦好。载月故夙缘，便宜一月早。
泛月作
作者：弘历
朝代：清
体裁：古风

新月未上弦，已有素彩流。晚景宜乘凉，何不可泛舟。斜汉挂半魄，颇觉阔于钩。光含寒意多，体漾波心浮。奚必命管弦，取适为清游。苇岸数声蛩，故知弗负秋。
泛月作歌
作者：弘历
朝代：清
体裁：古风

山庄有湖亦有月，泛舟载月始艰逢。秋巡启跸岁有例，仲秋已凉孟秋率过中。今年夤缘值闰月，饶我一度明镜圆当空。塞湖不凉复不炎热炽，此而弗赏无乃孤负佳景当前供。仰观万里净一碧，四山翠影侵寻渐隐青芙蓉。锤峰玉轮亦旋上，隐者复现如于镜里呈玲珑。快哉今宵得始遇，而原太古所有，非由人力实由造化工。勿谓既望渐致东山升，遂晚犹当登绝顶以待其载之也，不以沙棠之舫而以驱青骢。
泛月八咏 其一 霞
作者：弘历
朝代：清
体裁：七言绝句

夕阳已入尚馀霞，旋暝红光几缕斜。疑是广寒设秋宴，玉仙来驾碧绡车。
泛月八咏 其七 蛩
作者：弘历
朝代：清
体裁：七言绝句

何处秋声来切切，堤间是矣树间非。迷离芳草犹馀绿，又得王孙此夕归。
泛月八咏 其三 湖
作者：弘历
朝代：清
体裁：七言绝句

载将秋月亦平湖，何必馀杭十景图。宽较吴钩窄较镜，印于空阔那嫌孤。
泛月八咏 其二 风
作者：弘历
朝代：清
体裁：七言绝句

底须愁热奈如何，已喜秋风拂水过。别有一般神解处，请看流动是金波。
泛月八咏 其五 蝉
作者：弘历
朝代：清
体裁：七言绝句

蝉喜新晴弄响稠，秋凉入夕尚无休。羽衣鼓出霓裳调，欲问广寒可似不。
泛月八咏 其八 岸
作者：弘历
朝代：清
体裁：七言绝句

渐觉楼台向近移，到来耐可月舟维。留馀兴待明宵好，游赏宁当淹久时。
泛月八咏 其六 萤
作者：弘历
朝代：清
体裁：七言绝句

腐草今年候略违，秋宵始见乱萤飞。银蟾朗彻三千界，何碍为光有尔微。
泛月八咏 其四 舟
作者：弘历
朝代：清
体裁：七言绝句

刳节湘筠葺作舟，雅饶画鹢称清游。呈来素月刚迎面，讶似黄冈登竹楼。
泛月十二咏 其一 初月
作者：弘历
朝代：清
体裁：七言绝句

一缕如眉复似钩，疑无讶有见抬头。漫嫌河畔光犹小，已报三千世界秋。
泛月十二咏 其一 月宇
作者：弘历
朝代：清
体裁：七言绝句

一掐初生细若眉，仰看日日向东移。示冲警阙凭人度，碧宇澄空付不知。
泛月十二咏 其一 月宇
作者：弘历
朝代：清
体裁：七言绝句

上弦过未九分圆，已有清光烛碧天。聊趁晚凉一泛舫，孤斯况忽两周年。
泛月十二咏 其七 月镜
作者：弘历
朝代：清
体裁：七言绝句

何须鼓韛与摩旃，天水空明上下鲜。合相设如参太始，唐宗三镜祗曾玄。
泛月十二咏 其七 月镜
作者：弘历
朝代：清
体裁：七言绝句

漾船波镜银为色，月镜看如铸赤金。大作小轮小轮大，光光相映妙明心。
泛月十二咏 其七 舫月
作者：弘历
朝代：清
体裁：七言绝句

岂须绿鹢与葱鹙，一例沙棠载以浮。天水空澄光上下，如如认性且随流。
泛月十二咏 其三 弦月
作者：弘历
朝代：清
体裁：七言绝句

渐觉寒辉淰淰披，流天渌水影轻漪。陈琳檄胜谢庄赋，正是抨弦未发时。
泛月十二咏 其三 月午
作者：弘历
朝代：清
体裁：七言绝句

上弦刚过月临午，便是入宵放彩时。分付纤阿轮漫碾，爱看清质得教迟。
泛月十二咏 其三 月午
作者：弘历
朝代：清
体裁：七言绝句

入夕即看蟾魄午，知为早现望前时。下舂虽隐光犹让，阴抑阳扶理可思。
泛月十二咏 其九 月萤
作者：弘历
朝代：清
体裁：七言绝句

不燃而烛随舟照，熠熠离离几点斜。若以为光大小计，孙家应合胜车家。
泛月十二咏 其九 月萤
作者：弘历
朝代：清
体裁：七言绝句

几点星星出腐草，如排溪路照随船。清晖普遍三千界，小小为光正许然。